Rakyat dari tiga buah negara ini merupakan yang paling baik hati dan pemurah di dunia

Seorang lelaki bernama Douglas Ng'ang'a yang bekerja sebagai seorang pemandu mengusahakan sebuah perpustakaan mini dari rumahnya di Lembah Mathare di Nairobi.

Dia hanya bermula dengan 200 buah buku miliknya sendiri. Apabila kisahnya menjadi buah mulut komuniti, jiran-jiran mula mendermakan buku kepada Douglas. Kini, perpustakaan itu menempatkan lebih kurang 3,000 buah buku. Douglas amat berterima kasih atas keprihatinan dan sikap dermawan jiran-jirannya.

Sikap pemurah dan baik hati masyarakat di Kenya itu sebenarnya bukanlah suatu perkara luar biasa.

Setiap tahun, Yayasan Bantuan Amal (Charities Aid Foundation, CAF) mengumpulkan data dan mengeluarkan laporan Indeks Pemberian Dunia. Pada tahun 2017, jangan terkejut kerana Kenya berada di tangga ketiga di belakang Myanmar dan Indonesia.

Kedudukan laporan ini dibuat berdasarkan tiga titik data daripada Pungutan Suara Dunia Gallup iaitu peratus responden yang menyumbang, kerja sukarelawan dan bantuan kepada orang asing pada bulan sebelumnya. Ia juga tidak mewakili masalah sosial ataupun isu toleransi antara kaum dan etnik. Myanmar mendahului carta untuk tahun keempat berturut-turut meskipun dilanda krisis besar yang melibatkan setengah juta pelarian Rohingya.

Laporan terbaru ini mendapati pemberian di seluruh dunia menurun secara umumnya dengan penurunan paling ketara bagi negara membangun. Amerika Syarikat misalnya, turun dari tangga ke-2 ke tempat ke-5 dalam masa 5 tahun. Namun, negara itu masih menjadi penyumbang terbanyak berdasarkan keluaran dalam negeri kasar (KDNK) iaitu sebanyak 2.1%.

Kenya pula naik dari tempat ke-40 sehingga menduduki tangga ke-3 dalam masa 5 tahun. Trend ini menunjukkan negara-negara lain di benua Afrika juga masih mempunyai harapan.

Menurut Adam Pickering, pengarah program antarabangsa CAF, kajian mereka mendapati apabila seseorang mula mempunyai wang dan dikelilingi keperluan mendesak orang lain, mereka akan lebih bermurah hati untuk memberi.

Dengan kebangkitan ekonomi di Afrika, sebanyak 8 buah negara di sana yang mengalami peningkatan dalam sumbangan kepada orang lain. Selain Kenya, Ghana, Zambia, Sierra Leone, Liberia, Zimbabwe dan Afrika Selatan juga tersenarai dalam 13 buah negara yang paling memberangsangkan.

Sikap berkongsi itu sememangnya menjadi satu budaya di kalangan warga Kenya. Malah, dalam jata negara itu sendiri terdapat satu perkataan "harambee" dalam Swahili yang memberi makna "semua ditarik bersama-sama".

Di Afrika, semangat harambee itu disemai dalam setiap warga masyarakat sejak dari kecil lagi. Secara tradisinya, tekanan hidup seseorang individu akan turut menjadi masalah dan kebimbangan seluruh ahli komuniti.

Selain itu, media sosial juga telah memainkan peranan dalam menyebarkan sikap dermawan dalam masyarakat di sana. Pengumpulan dana dan sumber untuk membantu orang yang tidak dikenali dibuat secara dalam talian menggunakan platform seperti Facebook dan WhatsApp.

Menurut Pickering lagi, CAF amat yakin yang laporan indeks ini amat berguna untuk dijadikan trend. Namun, penyebab trend ini juga melibatkan banyak spekulasi. Banyak laporan berita di seluruh dunia yang memperdebatkan kenapa statistik menurun atau meningkat. Selain itu, banyak pihak yang mempersoalkan tahap kedermawanan masyarakat setempat dan memberi pelbagai cadangan untuk menjadi lebih bermurah hati.

Bagi tahun 2017, Malaysia tidak tersenarai dalam indeks namun bagi tahun 2016, Malaysia berada di tangga ke-22. Bagi purata kedudukan antara tahun 2012-2016 pula, negara kita berada di tangga ke-17. Agak boleh dibanggakan, kan? Orang Malaysia sememangnya rata-rata amat pemurah dan baik hati.

Mungkin kita boleh bersama-sama mula mengamalkan konsep harambee dan menjadi masyarakat yang lebih mengambil berat untuk menghulurkan bantuan kepada mereka yang lebih memerlukan. Masih belum terlewat untuk kita menjadi warga prihatin. Apa yang paling penting, wang ringgit bukanlah kayu pengukur sama ada anda layak menjadi seorang "pemberi" atau tidak.

Ingat, nak buat benda baik, buatlah betul-betul. Sebelum menderma (terutama sekali barangan terpakai), cuba letakkan diri anda di tempat bakal penerima terlebih dahulu. Adakah anda suka menerima sumbangan sedemikian?

Lepas bersedekah atau menghulur bantuan pula, agama mengajar kita agar tidak mengungkit, tidak mengharapkan balasan dan sudah semestinya tidak boleh berbangga diri. Jika tidak, amalan itu akhirnya akan menjadi sia-sia sahaja.


Awas, elak jadi mangsa produk ubatan tiruan dalam Internet.

Pil kawalan kelahiran tiruan. Ubat batuk kanak-kanak yang mengandungi kandungan opioid yang tinggi. Pil antimalaria yang diperbuat menggunakan kentang dan tepung jagung.

Menurut Pertubuhan Kesihatan Sedunia (WHO), itu adalah antara ubat-ubatan tiruan yang sering dijumpai beberapa tahun kebelakangan ini.

Dalam satu laporan baru-baru ini, WHO menjangka satu daripada sepuluh produk perubatan yang diedarkan di negara-negara berpendapatan sederhana dan rendah adalah tidak menepati standard ataupun merupakan ubatan palsu. Ini termasuklah pil, vaksin dan kit diagnostik.

Penemuan ini adalah berdasarkan laporan dari seluruh dunia dan kajian semula ke atas 100 tinjauan kualiti perubatan dari tahun 2007 hingga 2016 merangkumi 88 buah negara.

Pada tahun 2011, seramai 200 orang meninggal dunia di Pakistan selepas mengambil ubat sakit jantung yang telah tercemar. Begitu juga di Congo pada tahun 2014 dan 2015 di mana ribuan rakyat terpaksa dimasukkan ke hospital akibat memakan ubatan tiruan yang mengandungi bahan antipsikotik untuk merawat skizofrenia.

Dalam setiap kes, didapati ia adalah salah satu modus operandi skim cepat kaya dan banyak pihak yang mengaut keuntungan atas kesengsaraan orang lain.

Kekurangan ubat-ubatan juga telah membuka peluang bagi ubatan tiruan serta tidak menepati standard ini memasuki pasaran. Pada tahun 2015, semasa terjadinya wabak meningitis di Niger, farmasi-farmasi di seluruh negara itu secara tidak sengaja telah membeli vaksin yang telah tamat tempoh daripada pemborong. Begitu juga semasa syarikat-syarikat insurans di Amerika Syarikat menghentikan perlindungan bagi ubatan kanser tertentu, timbul pula laman-laman web di Kanada yang mengisi permintaan itu dengan ubatan palsu.

Jika ada permintaan tinggi dan kekurangan produk dalam pasaran, dalam masa beberapa hari sahaja tempat kosong itu akan diisi dengan lambakan ubatan tiruan. Lokasi bukanlah penentu bahaya. Membeli ubatan dalam talian adalah sama bahaya seperti membeli ubat di lorong-lorong gelap di Afrika.

Selain kekurangan bekalan ubatan, stigma sosial juga membuka ruang bagi ubatan tiruan ini memasuki pasaran. Sebagai contoh, berat badan berlebihan, mati pucuk dan ketagihan membuatkan manusia berasa malu untuk berjumpa dengan doktor. Jadi, mereka lebih gemar mengambil jalan mudah untuk membeli sendiri ubatan secara dalam talian. Tidak hairanlah Viagra dan produk melangsingkan badan tiruan merupakan ubat yang paling banyak dijual secara berleluasa.

Produk yang tidak menepati standard adalah berlesen dan diberikan kelulusan namun tidak berkualiti. Ini termasuklah ubatan yang telah tamat tempoh, mengalami penurunan gred semasa proses pengangkutan ataupun mengandungi jumlah bahan aktif yang salah.

Ubatan tiruan pula dengan sengaja menipu pengguna tentang isi kandungan serta asalnya. Tidak kira sama ada ubat ini jatuh dalam kategori apa pun, ia tetap berbahaya dan boleh membunuh.

Menurut WHO lagi, 10.5% ubatan di negara-negara berpendapatan rendah dan sederhana gagal untuk merawat penyakit seperti yang sepatutnya. Peratusan ini adalah amat tinggi dan tidak boleh diterima namun industri secara 'underground' yang mengaut keuntungan secara haram ini membuatkan keadaan menjadi lebih parah.

Lebih malang lagi apabila dalang-dalang ini bekerja dari lokasi yang berbeza, tidak kira sama ada dari negara maju ataupun negara membangun. Seringkali kotak pembungkusan datang dari negara A, kandungan ubatan pula datang dari negara B manakala proses penyatuan berlaku di negara C. Proses ini menyukarkan pihak berkuasa untuk membanteras dan memberkas manusia di sebalik skim ini.

Selagi gejala ini tidak dapat dibendung, kita sebagai pengguna perlulah menjadi lebih bijak dan jalankan peranan sebaik mungkin. Kita perlu faham bahawa sekiranya tiada permintaan, maka produk-produk tiruan ini tidak akan timbul bagaikan cendawan selepas hujan.

Jadi, jika anda kerap membeli ubatan dalam talian, mungkin anda perlu lebih berhati-hati jangan sampai termakan ubat tiruan. Jumpa pakar perubatan untuk mendapatkan nasihat dan belilah ubatan dari farmasi yang sah.


5 Kes Lelaki Malang Kerana Tersalah Pilih Pasangan Wanita Yang Menakutkan

Keseronokan mempunyai seorang wanita yang mengaku dia adalah seorang yang istimewa pada lelaki, merupakan satu perasaan indah yang ramai lelaki tak akan lupakan. Itupun andai teman wanitanya normal serta berkelakuan seperti manusia.

Bagaimana pula kalau teman wanita itu tidak mempunyai kelakuan normal? Adakah itu masih lagi petanda cinta atau hanya membuktikan cinta itu gila?

MIchelle Carter adalah seorang wanita berumur 18 tahun yang dahagakan perhatian. Walaupun mempunyai seorang teman lelaki bernama Conrad Roy yang menyayangi dirinya sepenuh hati, bagi MIchelle itu saja tidak cukup. Dia mahu merasai perhatian yang diberikan kepada seorang wanita yang terpaksa melalui kematian orang tersayang.

Bagi memenuhi impiannya itu, MIchelle memujuk Conrad supaya membunuh diri melalui mesej-mesej yang dihantar melalui telefon. Conrad, pelajar cemerlang yang mempunyai masalah depresi menyangkakan permintaan Michelle perlu dipenuhi sebagai bukti cinta jarak jauh mereka, membunuh diri dengan mengurung dirinya dalam trak dengan asap dari ekzos disalurkan ke dalam kabin trak.

Pihak polis berjaya mengenalpasti pengaruh Michelle dalam insiden tersebut, melalui mesej-mesej yang dihantar. Pada bulan Ogos 2017, Michelle didapati bersalah menyebabkan Conrad membunuh diri dan dijatuhkan penjara 2 tahun 3 bulan.

Dominique Fisher, seorang wanita yang tinggal di Lancashire, Blackburn menjalinkan hubungan satu malam dengan seorang lelaki yang baru dikenalinya selama dua hari. Selepas tidur bersama, lelaki tersebut Wayne Robinson cukup terkejut melihat nama Dominique dicacah pada bahagian badannya tanpa kerelaan beliau.

Insiden itu berlaku selepas mereka berdua pulang ke rumah Dominique dalam keadaan mabuk dan khayal dengan pil serta dadah. Berlaku hubungan seks di antara mereka berdua tanpa mereka menyedari perkara itu berlaku. Selepas selesai, Dominique dengan menggunakan pisau, menoreh badan Wayne dengan namanya di dua bahagian dan logo bintang di satu bahagian. Wayne yang terjaga, merasakan darah mengalir daripada badannya dengan Dominique nyenyak di sisinya.

Dalam perbicaraan, Dominique mengakui yang Wayne meminta dia mencacah badan Wayne dengan namanya, selepas Wayne berminat hendak mendapatkan tatu pada tubuhnya. Dominique yang bekerja sebagai seorang juru tatu pun menunaikan impian Wayne. Wayne bernasib baik luka tersebut tidak dalam, namun parut kekal bertulis 'Dominique' akan terus ada bagi mengingatkan dirinya tentang kejadian itu. Dominique berjaya mengelak hukuman penjara dan hanya diberikan hukuman kerja khidmat sosial selama 2 tahun.

Jiang Ming adalah seorang suami kepada He Ling. Pasangan ini tinggal di wilayah Chengdu di China dan mereka baru saja mendapat cahaya mata pertama. He Ling yang kepenatan menjaga anak meminta suaminya mengurangkan tabiat beliau terlalu asyik dengan internet sehinggakan jarang berada di rumah, dengan Jiang Ming berjanji akan mengubah sikapnya. Bagaimanapun, tabiat Jiang Ming itu sudah menjadi satu ketagihan sehinggakan dia gagal dan kembali semula pada sikap lamanya, membuatkan He Ling marah suaminya gagal menunaikan janji.

Sedang melayari internet di salah sebuah kafe internet berdekatan rumah mereka, Jiang Ming yang leka tiba-tiba menyedari kursor tetikus yang digunakan tidak bergerak. Sejenak kemudian barulah dia menyedari tangannya masih lagi memegang tetikus, yang sudah bercerai daripada pergelangan tangan.

Dengan menggunakan pisau, rupanya He Ling telah menetak tangan suaminya bagi mengelakkan dia terus ketagihan internet. Dalam perbicaraan, Jiang Ming mengaku tindakan isterinya itu berlaku kerana dia gagal menjalankan tanggungjawabnya, sebagai suami dan bapa. Jiang Ming memohon agar hukuman yang lebih ringan dikenakan ke atas isterinya.

Michael Williams, seorang lelaki berusia 24 tahun adalah seorang pengguna Instagram tegar. Pada satu hari, dia secara bergurau mahu menyertai salah satu acara trending dalam Instagram yang digelarkan 'Woman Crush Wednesday'; yang memerlukan mana-mana pengguna Instagram memuatnaik gambar individu yang mereka sebenarnya sukakan dalam diam.

Perkara itu tidak disenangi oleh teman wanitanya yang bernama Laquanda Jones. Laquanda, yang mempunyai masalah berat badan merasakan tindakan teman lelakinya itu sesuatu yang memalukan dirinya. Berang dengan tindakan Michael, Laquanda menyerang Michael dengan pisau sehingga mengakibatkan kematian Michael, dalam apartmen yang mereka kongsi bersama-sama.

Michael mati dengan telefon beliau masih lagi dalam tangan sementara Laquanda, yang menyedari apa yang telah berlaku, dijumpai dalam tab mandi dan menyerahkan diri untuk ditangkap ketika pihak polis tiba ditempat kejadian. Michael didapati memuat naik gambar seorang wanita cantik bukan warganegara Amerika Syarikat yang dikenali oleh Michael.

Seorang wanita Russia yang hanya dikenali sebagai Kira V. telah bercinta dengan seorang lelaki bernama Alik D. selama 2 tahun tinggal bersama. Hubungan cinta yang telah bertaut sekian lama membuatkan Kira merasakan Alik adalah lelaki yang bakal menjadi putera dalam hidupnya, lalu mula memohon agar Alik mengambilnya menjadi isteri.

Namun, bagi Alik yang pernah melalui alam perkahwinan serta mempunyai anak dengan bekas pasangannya, dia enggan untuk berkahwin. Permintaan Kira terpaksa ditolak Alik yang merasakan jika perlu berkahwin, lebih baik dia kembali berbaik dengan bekas isterinya. Ini membuatkan Alik terpaksa berpindah keluar daripada rumah yang mereka kongsi kerana hubungan mereka sudah berakhir.

Demi meraikan hubungan mereka selama ini, Kira memujuk Alik untuk sama-sama menghabiskan satu malam bersama, sebagai kenang-kenangan mereka berdua dengan makan malam romantik diaturkan Kira. Mabuk akibat pengambilan alkohol yang terlalu banyak, Alik tidak sedarkan diri dan Kira mengambil peluang itu dengan mengikat mercun pada zakar Alik lalu menyalakannya.

Alik dimasukkan ke dalam unit rawatan rapi atas kecederaan yang ditanggung akibat perbuatan kejam Kira itu, sementara Kira dihukum penjara atas perbuatannya.


Oh! Rupanya ada yang mengembara dan jadi sukarelawan bantu orang susah semata-mata mahu 'like' di laman sosial

Itulah mesej serius yang ingin disampaikan oleh dua gerakan yang telah bekerjasama selama beberapa tahun mengamati tabiat "Mat Saleh" dari negara barat yang menjadi sukarelawan. Mereka ini seringkali gemar dilihat sebagai "hero" yang membantu manusia yang memerlukan di negara-negara mundur dan berpendapatan rendah.

Dua gerakan iaitu Radi-Aid, sebuah projek Dana Bantuan Pelajar dan Akademik Antarabangsa dari Norway (SAIH) dan Barbie Savior, sebuah akaun parodi Instagram, melancarkan sebuah kempen yang memberi panduan kepada anak-anak muda yang mahu mengembara atau menyertai misi kemanusiaan di negara dunia ketiga.

Menurut tukang kempen, anak-anak muda yang ghairah mengambil selfie ini kebiasaannya tidak sedar bahawa gambar dan kapsyen yang ditulis boleh menyebabkan stereotaip dan meragut maruah serta privasi subjek gambar.

Sebagai contoh, sekeping selfie yang dianggap biasa bersama kanak-kanak Afrika misalnya boleh disalah tafsir dengan idea bahawa bantuan dan campur tangan dari negara Barat sahaja yang boleh menyelamatkan dunia.

Kerjasama antara Radi-Aid dan Barbie Savior pernah menghasilkan satu video viral yang berunsurkan satira dan jenaka pada tahun 2016 berjudul "Who Wants to be a Volunteer?" sehingga mendapat lebih daripada sejuta tontonan.

Barbie Savior pula melalui akaun Instagram dengan lebih 120,000 pengikut itu sering memuatnaik fotografi sukarelawan secara olok-olok dengan mencipta imej popular yang diedit dengan Photoshop menggunakan wajah Barbie. Salah satu gambar terbarunya mempunyai kapsyen yang tertulis, "Adakah anda tahu 112% manusia yang tinggal di Afrika tidak mempunyai kemudahan tandas?"

Cara kita berkomunikasi tanpa batasan kini menunjukkan betapa dunia amat memerlukan panduan seperti ini. Dengan begitu mudah seseorang boleh menekan butang muat naik dan terhasillah koleksi gambar yang memaparkan orang miskin kelihatan sentiasa pasif serta tidak berdaya berbanding terinspirasi atau berkuasa. Manusia sebenarnya perlu berfikir sejenak jenis kisah bagaimanakah yang mereka ingin sampaikan.

Menurut presiden SAIH, Beathe Ogard dan pengasas Barbie Savior, Emily Worrall, mereka tidak mahu panduan ini membuatkan anak-anak muda tawar hati untuk memuat naik gambar di media sosial. Mereka hanya mahu pengambil-pengambil gambar ini merenung dan berfikir sebelum berkongsi apa-apa di Internet. Minta izin daripada subjek sebelum gambar dimuat naik dan tonjolkan kelainan kepada para followers.

Jika anda membuat kerja sukarela dan tinggal bersama keluarga berpendapatan rendah dalam keadaan yang daif, jadikan ia sebagai satu peluang untuk membanteras stereotaip. Minta izin untuk berkongsi nama dan kisah peribadi hidup mereka yang digarap melalui kapsyen secara panjang lebar di media sosial.

Akhir sekali, jika seorang kanak-kanak kelihatan teruja apabila anda mengeluarkan tablet atau telefon pintar dan meminta anda untuk menangkap gambar bersama, ia tidak bermakna perbuatan itu adalah okey untuk dilakukan. Kanak-kanak masih belum pandai membuat keputusan seperti itu.

Jadi, fikir sejenak sebelum anda memuat naik... Adakah mereka akan masih gembira melihat gambar itu di Internet 20 tahun kemudian?


10 Tempat Paling Menarik Untuk Jurugambar Yang Suka Mengembara

Percutian dan pengembaraan adalah satu cara hidup, hobi, seni dan juga boleh menjadi satu pekerjaan. Jika anda mencari tempat yang terbaik untuk menghasilkan gambar yang menarik, di sini disenaraikan beberapa tempat yang menjadi kegemaran para jurugambar serata dunia.

Terletak di persisiran pantai Perancis Utara dan terkenal dengan pemandangan tebing bukit yang sangat menarik. Bertahun lamanya, gerbang berbatu ini dilawati dan di jadikan lukisan oleh artis-artis seni seperti  Eugène Boudin, Gustave Courbet dan Claude Monet. Pada masa kini, lokasi yang mempunyai suasana yang sangat mengagumkan ini menarik minat ramai pelancong dan juga jurugambar.

Milford Sound adalah salah satu tempat dengan alam semula jadi yang sangat mengujakan. Ia menjadi destinasi kegemaran pelancong di New Zealand dan diberikan penilaian yang tinggi oleh Rudyard Kipling, yang menggelarkannya sebagai Keajaiban Dunia Kelapan. Ia mempunyai dua air terjun - Lady Bowen Falls dan Stirling Falls, di samping beberapa air terjun sementara yang wujud selepas hujan lebat. Pengurusan pelancongan, khidmat dan servis yang disediakan adalah sangat baik di tempat yang menakjubkan ini.

Ibu kota negara Bavaria ini merupakan salah satu kota paling indah di Jerman. Terletak di belakang Pergunungan Alps, ia menawarkan pelbagai tarikan: dari seni bina bersejarah dan muzium bertaraf dunia, kawasan kejiranan yang indah, bar dan juga restoran. Melalui perayaan bir tahunan Octoberfest sahaja mampu menarik berjuta-juta pelancong setiap tahun!

Apa yang luar biasa tentang sungai yang melingkuk ini adalah anda boleh melihatnya dari atas tebing di sekelilingnya, kerana ia dikelilingi oleh bukit. Tidak perlu menaiki helikopter untuk melihat keindahan semulajadi ini. Dengan dilimpahi cahaya matahari, banyak gambar-gambar yang menarik telah dihasilkan oleh para pendaki. Lokasi yang sangat strategik untuk jurugambar yang gemar mengembara.

Tasik yang sangat terkenal di dunia ini terletak di lembah Ten Peaks, berada di ketinggian 1,885 m (6,183 kaki) dari paras laut. Tasik Moraine terkenal dengan warna airnya yang kebiruan dan juga suasana sekeliling yang menakjubkan: gunung-gunung yang tinggi dengan puncak yang dilitupi salji mencetuskan suasana yang tenang. Banyak laluan pendaki di sana yang sentiasa dipenuhi pelancong dari serata dunia.

Dibina pada abad ke-13, istana ini adalah kepunyaan Clan Mackenzie. Ia terdedah kepada banyak 'drama' perebutan hak milik dan akhirnya dimusnahkan sepenuhnya oleh Jacobites pada abad ke-18. Pemulihan istana ini bermula pada tahun 1919 dan siap pada 1932, menjadikannya salah satu daripada istana yang terkenal di Scotland pada masa kini.

Didirikan pada tahun 1889 untuk dipersembahkan pada pameran World's Fair, menara besi ini sebenarnya telah menerima banyak kritikan. Walaubagaimanapun, ia telah muncul sebagai mercu tanda kota Paris dan menjadi binaan yang sangat terkenal di dunia. Ia juga merupakan antara lokasi tumpuan utama dunia. Sehingga tahun 2010, ia telah dikunjungi oleh 250 juta pengunjung dari serata dunia, secara purata 7 juta pengunjung datang ke sini setiap tahun.

Arkitek genius- Antoni Gaudi - telah membentuk bandar di Catalan ini dengan kehalusan seni binanya yang menjadi faktir utama mengapa Barcelona begitu terkenal di kalangan pelancong. Gereja Sagrada Família, Casa Batlló, Park Güel dan karya-karya lain telah memberi impak besar kepada bidang seni bina pada hari ini.

Seperti Étretat di Perancis, dengan tebing yang curam dan rata, pemandangan yang jauh ke bawah jurang, lokasi ini memberikan satu pemandangan yang tiada tandingan. Ia menarik jutaan pelancong, yang ingin merasai pengalaman melihat suasana yang sangat indah di depan mata dan juga mengambil gambar-gambar yang menarik.

Binaan kejuruteraan yang hebat ini adalah simbol kemegahan kepada West Coast. Menjadi jambatan yang paling banyak diambil gambarnya di dunia, malahan kerap kali dipaparkan di dalam filem-filem buatan Hollywood, ia memiliki laluan yang cantik yang menghubungkan antara sisi ke satu sisi yang lain. Kenapa anda perlu ke sana? Untuk melihat sendiri lokasi yang ikonik ini, yang menarik minat jutaan jurugambar, yang mencari sudut dan pencahayaan terbaik untuk koleksi mereka.


5 Faktor Yang Akan Mempengaruhi Turun Naik Harga Minyak Dunia

Sebagai rakyat Malaysia, memang lebih mudah untuk melihat dalam kepompong pasaran domestik semata-mata bagi melihat kenapa berlakunya kenaikan harga minyak, namun kita perlu menerima yang harga minyak petrol dan diesel di negara kita sudahpun diapungkan mengikut pasaran dunia.

Ini bermaksud, harga yang kita dapat lihat sekarang, sedikit sebanyak lebih mirip dengan harga sebenar 1 liter minyak di seluruh dunia. Harga itu terpaksa dikatakan lebih mirip kerana kita masih lagi menggunakan purata secara mingguan, yang mungkin akan menyebabkan ada sedikit perbezaan berbanding harga sebenar.

Jadi, apa sebenarnya yang mendorong kenaikan harga minyak? Berikut adalah 5 faktor yang menyebabkan berlakunya peningkatan harga minyak yang pasti akan membuatkan ramai manusia di seluruh dunia tak senang duduk.

Ketika ini kerajaan Venezuela di bawah Nicholas Maduro sedang menyeimbangkan negara mereka yang dilanda krisis teruk. Krisis ini bermula selepas kejatuhan harga minyak dunia dan Venezuela, sebagai pengeluar minyak terbesar dunia - mengalami kehilangan pendapatan kerajaan yang sangat-sangat membebankan seluruh masyarakat Venezuela.

Untuk melihat pengaruh Venezuela dalam isu ini, kita perlu melihat dari dua sudut. Pertama, gesaan Venezuela yang mahukan negara-negara pengeluar minyak dalam OPEC mengehadkan pengeluaran minyak dunia, agar dapat berlaku kenaikan harga minyak bagi membantu membina semula ekonomi mereka. Bagaimanapun, jika kerajaan mereka gagal menstabilkan kembali negara, pengeluaran minyak mentah di seluruh Venezuela akan terganggu.

Apabila bekalan daripada Venezuela turun mendadak akibat negara yang tidak aman, ini akan menyebabkan pengeluaran menjadi lebih rendah daripada yang dirancang Venezuela dan akan menyebabkan harga minyak melambung lebih tinggi, kerana keperluan negara lain pula untuk memenuhi bekalan daripada Venezuela yang kurang.

Krisis masyarakat akibat pemberontakan yang berlaku di beberapa negara pengeluar minyak seperti Libya, Nigeria serta masalah yang berlaku di antara Kurdistan yang baharu saja mengumumkan kemerdekaan daripada Iraq dan dengan Turki mengancam untuk menghentikan eksport minyak dari daerah bergolak itu , juga menjadi antara penyebab dijangkakan harga minyak akan kembali melonjak.

Wilayah Kurdistan sahaja, yang masih lagi dibayangi oleh pengganas ISIS dikatakan mempunyai anggaran simpanan minyak sebanyak 45 billion tong. Andai pengeluaran daripada negara-negara yang bergolak ini terhenti atau berkurangan, ini sedikit sebanyak akan menyebabkan harga minyak melonjak berikutan kekurangan bekalan bagi menampung permintaan dunia.

Kali terakhir negara-negara pengeluar minyak dalam OPEC berjaya membentuk persefahaman dalam menghadkan pengeluaran minyak adalah pada tahun 2001. Satu perjanjian serupa telah pun ditandatangani pada November 2016 di kalangan negara-negara OPEC (Malaysia bukan anggota OPEC) untuk menurunkan pengeluaran minyak ke tahap yang sesuai bagi menaikkan harga minyak kepada USD60-USD70.

Dalam usaha mereka menurunkan pengeluaran, kerjasama di antara negara-negara OPEC dan negara pengeluar minyak bukan di bawah OPEC seperti Russia dan Malaysia, yang bertanggungjawab mengeluarkan hampir 55% jumlah keperluan minyak di seluruh dunia berjaya mengurangkan pengeluaran sebanyak 1.8 juta tong sehari. Ini bersamaan dengan 2% daripada jumlah pengeluaran keseluruhan dunia.

Dua negara ini memainkan peranan paling besar dalam menentukan harga minyak dunia, oleh kerana itu kedua-dua negara mempunyai kepentingan masing-masing yang berbeza haluannya.

Untuk memulihkan semula ekonomi mereka, Russia telah pun merangka pelan 3 tahun bagi memulihkan ekonomi mereka yang telah jatuh merudum ketika ini. Akibat kejatuhan harga minyak tempohari, tidak banyak belanja terhadap pembangunan dapat dijalankan. 2 juta penduduk jatuh miskin, pendapatan rakyat Russia menurun sebanyak 9%, polisi bantuan dan pencen terpaksa dipotong dan tunjuk perasaan telah berlaku kecil-kecilan.

Dalam perancangan 3 tahun mereka, Russia menjangkakan yang harga minyak akan terus kekal pada kadar USD40 ke USD45 satu tong dengan ekonomi Russia kembali ke tahap lebihan pada tahun 2019. Mengapa Russia memerlukan harga minyak yang lebih rendah? Ini kerana sebagai sebuah negara yang sangat bergantung kepada eksport minyak, Russia perlu memastikan mereka dapat mengeksport jualan minyak mereka bagi memastikan tahap kewangan mereka berada pada tahap seimbang, seperti yang dirancang.

Kegagalan mengeksport minyak Russia, jika harga minyak terlalu tinggi dan menyebabkan negara pengguna mendapatkan bekalan daripada negara lain, seperti Amerika Syarikat misalnya, akan merencatkan pelan 3 tahun Russia itu.

Bagi Arab Saudi pula, mereka memerlukan harga minyak naik berikutan rancangan kerajaan mereka membuka syarikat minyak terbesar Saudi, ARAMCO kepada pelabur. Untuk mendapatkan nilai saham yang tinggi semasa jualan, kerajaan Saudi perlu memastikan harga minyak melonjak ke satu tahap yang memberikan pulangan besar pada mereka.

Pada 30 November 2017, negara-negara OPEC dan Russia mengumumkan perjanjian kerjasama di antara mereka serta negara-negara pengeluar minyak lain untuk meneruskan sekatan pengeluaran minyak sehingga hujung 2018, dengan bulan Jun 2018 telah ditetapkan tarikh untuk persidangan bagi mengkaji semula kesan-kesan yang timbul akibat tindakan ini.

Perjanjian ini akan memanjangkan tempoh tindakan menghadkan pengeluaran daripada Mac 2018 kepada Disember 2018. Bagaimanapun, risiko yang mereka hadapi ketika ini adalah berikutan campur tangan Amerika Syarikat yang dikhuatiri akan meningkatkan pengeluaran minyak mereka dan seterusnya menyebabkan bekalan yang pada ketika ini dikatakan melebihi permintaan, terus kekal pada kadar tersebut.

Dengan meningkatkan pengeluaran minyak di Amerika Syarikat, sedikit sebanyak kuasa ekonomi dalam menentukan turun naik harga minyak pada OPEC dan negara-negara pengeluar minyak lain berjaya dikurangkan.

Sebagai pemerhati, kenaikan atau penurunan harga minyak sepatutnya dilihat pada skop yang lebih besar, bukan hanya sekadar pada jual beli petrol di pam semata-mata. Ada unsur ekonomi antara negara, unsur ekonomi dalam negara dan yang paling jelas sekali, pengaruh geopolitik ke atas harga minyak.

Setiap negara ada kepentingan mereka yang perlu mereka halusi dalam menentukan harga minyak dunia dengan kerjasama atau perjanjian, tak semestinya akan berhasil kerana bukan semua negara akan bersetuju dengan langkah-langkah yang diperkenalkan.

Kita di Malaysia, bukanlah negara pengeluar minyak yang besar tetapi kedudukan kita juga penting serta tidak boleh dipandang ringan. Bagaimanapun, kita tetap masih tidak boleh mengelakkan diri kita daripada kesan negatif kenaikan harga minyak ke atas kos sara hidup kita.

Apa yang kami cuba sampaikan hari ini hanyalah bertujuan untuk menggambarkan kepada anda, kerajaan kita tidak mempunyai kuasa yang besar dalam menentukan hala tuju harga minyak di Malaysia apatah lagi kita masih lagi memerlukan jumlah import minyak yang tinggi, bagi memenuhi keperluan di negara kita.

Harga minyak pasti akan naik berikutan langkah-langkah yang diperkenalkan, namun setinggi mana? Banyak negara terutamanya Arab Saudi mensasarkan harga minyak naik melebihi USD70 satu tong pada awal 2018 dan jika itu berlaku, kita kena lihatlah pula kesannya nanti ke atas kita dan apa pula langkah yang akan diperkenalkan oleh kerajaan Malaysia, bagi menampung kenaikan ini.


5 rekod unik di Liga Perdana Inggeris

Liga Perdana Inggeris ditubuhkan pada tahun 1992, iaitu 25 tahun yang lalu. Namun pada musim 2006/2007, bermulanya evolusi dalam  menganalisis statistik yang didokong oleh teknologi yang berkembang pesat. Sejak itu, setiap aksi dan pergerakan pemain telah di pantau dan membawa kepada beberapa rekod yang unik dicipta di dalam liga ini.

Pemain Antarabangsa England ini memegang rekod kemenangan pertarungan di udara terbanyak dalam liga. Pemain Stoke City ini menang sebanyak 1785 kali dan membuktikan beliau adalah salah seorang ancaman terbesar di udara. Christian Benteke berada di kedudukan kedua namun dengan perbezaan jumlah kesuluruhan sebanyak 600 kali membuktikan dominasi Crouch.

Di antara 106 gol yang beliau jaringkan, 39 daripadanya adalah melalui tandukan, dan juga menjadi jumlah yang tertinggi dalam Liga Perdana. Olivier Giroud di belakangnya dengan 26 gol, kurang 13 gol dari pemain tinggi lampai itu.

Musim terbaik Crouch hadir pada 2004/2005 di mana beliau menjaringkan 12 gol bersama 6 bantuan gol untuk kelabnya Southampton. Beliau telah bermain untuk enam kelab Liga Perdana sepanjang kariernya termasuk Liverpool dan Tottenham.

Pemain tengah Sepanyol ini telah berjaya melengkapkan 359 lorongan dan merupakan yang tertinggi dalam Liga Perdana. David Silva di tangga kedua dengan 268 lorongan, perbezaan yang ketara dengan rekod semasa Fabregas. Statistik ini kemudian menunjukkan pemain tengah Chelsea ini berjaya melakukan 110 lorongan secara berseorangan dimana jumlahnya adalah lebih dua kali ganda dari jumlah yang dilakukan oleh Andrei Arshavin di tangga kedua pada musim tersebut.

Fabregas merupakan antara pemain tengah terbaik dalam dekad terakhir dan membuktikan potensinya di dua kelab terbaik di Liga Perdana. Memulakan kariernya di England dengan Arsenal dimana beliau menghabiskan lapan musim sebelum berpindah ke kelab gergasi Sepanyol, Barcelona.

Tempoh keduanya di England hadir dengan aksi bersama Chelsea dimana beliau muncul antara watak penting The Blues. Musim terbaik Fabregas adalah pada 2009/2010 yang menyaksikan beliau menjaringkan 15 gol dan membuat 13 bantuan gol. Beliau membuat 322 penampilan di Liga Perdana, menjaringkan 49 gol dan membuat 108 bantuan gol, membuktikan statusnya sebagai antara pemain tengah terbaik dunia

Pemain antarabangsa Perancis ini memegang rekod jumlah tertinggi dalam menggagalkan hantaran dari pihak lawan dalam Liga Perdana dengan rekod keseluruhan 855 kali sepanjang tempohnya bersama kelab-kelab terbaik England. Beliau berjaya menggagalkan 136 hantaran dalam satu musim - 2007/2008, ketika bermain untuk Gunners. Rakan senegaranya Laurent Koncielny di tempat kedua dalam senarai ini dengan membuat 636 halangan setakat ini, kurang 219 kali berbanding Clichy.

Sama seperti Fabregas, Clichy memulakan kariernya di Arsenal dan menghabiskan lapan musim di sana sebelum berpindah ke Manchester city. Beliau menikmati karier yang berjaya di Liga Perdana, melakukan 325 penampilan berjaya mengekalkan rekod tanpa bolos sebanyak 105 kali.

Beliau merupakan antara barisan pemain dalam pasukan Arsenal yang memenangi Liga dengan rekod tanpa kalah pada musim 2003/2004. Musim terbaiknya adalah pada 2007/2008 dimana pasukannya tidak bolos sebanyak 15 perlawanan dan beliau merupakan salah seorang barisan utama dalam setiap perlawanan. Clichy sekarang bermain dengan kelab Turkey, Istanbul Basaksehir di mana beliau berpindah dari Manchester City pada hujung musim yang lalu.

The Flying Dutchman ini memegang rekod yang dikategorikan sebagai malang iaitu percubaan yang paling banyak terkena tiang/palang gol, iaitu sebanyak 44 kali dalam kariernya di Liga Perdana. Wayne Rooney, muncul pemain kedua paling banyak dengan rekod ini iaitu 28 kali. Van Persie menjadi satu-satunya pemain yang percubaannya dihalang tiang atau palang gol lebih dari 10 kali dalam satu musim iaitu pada musim 2010/11.

Beliau juga merupakan pemain dalam senarai ini yang memulakan karier di Liga Perdana bersama Arsenal dan juga turut menghabiskan tempoh lapan musim di sana sama seperti Fabregas dan Clichy. Beliau dibeli oleh Sir Alex Ferguson pada tahun 2012 dan pemain Belanda ini tidak menunggu lama dengan membantu Red Devils memenangi gelaran liga ke-20 mereka dengan penyudahnya yang tajam dalam musim pertamanya di sana.

Van persie telah melakukan 280 penampilan dalam Liga Perdana, menjaringkan 144 gol dan membuat 53 bantuan gol. Beliau memenangi anugerah Golden Boot dalam dua musim berturut-turut, yang pertama bersama dan kemudian bersama Manchester United. Walaupun percubaannya digagalkan tiang/palang gol lebih dari 10 kali dalam semusim, Van Persie masih berjaya menjaringkan 30 gol pada musim 2012/13, menjadikan ia sebagai musim terbaik beliau.

Stevie G, salah seorang pemain tengah terbaik pernah dilahirkan, memegang rekod sebgai pengambil sepakan sudut terbanyak. Bekas jeneral pasukan Liverpool mengambil sepakan sudut dengan rekod sebanyak 901 kali, lebih 5 kali daripada Stewart Downing iaitu sebanyak 896 kali. Kekerapan ini juga membawa beliau kepada kedudukan ke-5 dalam senarai  pemain yang paling banyak membuat hantaran lintang.

Lagenda The Reds ini adalah seorang daripada beberapa pemain yang hanya bermain untuk satu kelab sepanjang karier mereka. Beliau memulakan kariernya di Liga Perdana pada tahun 1998 dan mengahabiskan 17 musim di Anfield. Sepanjang kariernya yang gemilang, beliau melakukan rekod 504 penampilan di Liga Perdana, menjaringkan 120 gol dan juga 92 bantuan gol.

Musim 2008/09 terbukti sebagai musim terbaik pemain Inggeris ini dimana beliau menjaringkan 16 gol dan melakukan 9 bantuan gol. Beliau terus menabur bakti di Anfield di mana beliau sekarang bertanggungjawab ke atas perkembangan pasukan pelapis.


Persoalan dan Jawapan Berkenaan Sejarah Banjir Besar Nabi Nuh as. di Bumi

Kisah bahtera besar Nabi Nuh as. merupakan salah satu kisah yang kerap dijadikan sebagai bahan cerita kepada kita.

Walaupun begitu jika diteliti, terdapat banyak penambahan yang dilakukan sama ada secara sengaja ataupun tidak sengaja, ke atas maklumat yang ada dalam kisah tersebut.

Maklumat-maklumat ini kerap kali diperbahaskan, sehinggakan kita terlalu mementingkan perkara yang tak mampu kita jawab dan lari daripada tujuan asal kisah ini diperturunkan kepada kita.

Ada beberapa kepercayaan tentang kisah Nabi Nuh as. yang seeloknya kita huraikan agar dapat sekurang-kurangnya menjawab persoalan yang mungkin selama ini ada pada kita.

Menurut beberapa pendapat, banjir besar yang menimpa kaum Nabi Nuh as. berlaku selama 150 hari.

Diriwayatkan daripada ‘Ilba’ bin Ahmar, daripada Ikrimah, daripada Ibn ‘Abbas R.Anhuma telah berkata: “Adalah bersama-sama Nuh itu di dalam bahteranya 80 orang lelaki bersama ahli keluarga mereka dan mereka berada di dalam bahtera selama 150 hari.”

Selepas belayar selama 150 hari di lautan, kapal itu berhenti di sebuah bukit bernama al-Judiy.

Lalu Nabi Nuh as. serta pengikutnya menetap di situ selama sebulan sementara menunggu air surut.

Umur Nabi Nuh as. semasa berlakunya banjir besar itu adalah 950 tahun!

Ini berdasarkan firman Allah swt. ayat ke 14 surah al-Ankabut yang membawa maksud:

“Dan sesungguhnya Kami telah mengutus Nabi Nuh kepada kaumnya, maka tinggallah ia dalam kalangan mereka selama sembilan ratus lima puluh tahun; akhirnya mereka dibinasakan oleh taufan sedang mereka berkeadaan zalim (dengan kufur derhaka)”. [al-‘Ankabut:14]

Nabi Adam as. merupakan Rasul dan manusia pertama di bumi, Nabi Idris as. menjadi Rasul kedua sebelum Nabi Nuh as. menjadi Rasul ketiga.

Nabi Nuh as. disebut di dalam hadis Riwayat al-Bukhari yang membawa maksud :

"Pergilah kalian kepada nabi Nuh AS kerana Nuh AS adalah rasul pertama yang diutuskan oleh Allah SWT kepada penduduk bumi." (no. Hadith 6861).

Baginda disebutkan sebagai Rasul pertama yang diutuskan kepada penduduk bumi kerana pada zaman beliau, ajaran Islam yang diajar oleh Nabi Adam as. sudah mulai korup.

Penganut-penganut Islam mula menyembah patung-patung orang-orang alim sebelum itu, menjadikan umat Islam pada waktu itu mula hidup dalam keadaan syirik.

Dalam satu kisah sirah, Rasulullah SAW ditanyakan, "apakah Adam itu termasuk daripada seorang Nabi?”

Lelaki itu bertanya lagi, “Berapa jarak antara Adam AS dengan Nuh AS?”

Rasulullah SAW bersabda: “10 kurun”. (Sahih Ibn Hibban, no. Hadith 6190)

Di kalangan Rasul ada tergolong satu kelompok yang diistilahkan sebagai Rasul ulul-Azmi, telah melalui ujian yang memerlukan tahap kesabaran paling tinggi bagi menyebarkan agama Islam kepada kaum mereka.

Jika demikian akibat orang-orang kafir yang menentangmu wahai Muhammad) maka bersabarlah engkau sebagaimana sabarnya Rasul-rasul "Ulil-Azmi" (yang mempunyai keazaman dan ketabahan hati) dari kalangan Rasul-rasul (yang terdahulu daripadamu) - ini adalah peringatan Allah swt. kepada Rasulullah saw. dalam menyebarkan Islam.

Ada 5 orang Rasul yang diletakkan ke dalam golongan tersebut:

Nabi Nuh as., Nabi Ibrahim as., Nabi Musa as, Nabi Isa as., dan Nabi Muhammad saw. Ini berdasarkan kepada ayat ke 7 surah al-Ahzab.

Menurut al-Quran, keturunan manusia yang ada sekarang bermula daripada Nabi Adam as. kemudian beranak pinak dalam tempoh 10 kurun di antara Adam as. dan Nuh as.

Bagaimanapun ketika banjir besar yang melanda bumi, keseluruhan bumi ditenggelami air. Hanya manusia dan haiwan yang berada dalam bahtera Nabi Nuh as. terselamat.

(Nabi Nuh terus bekerja) sehingga apabila datang hukum Kami untuk membinasakan mereka dan air memancut-mancut dari muka bumi (yang menandakan kedatangan taufan).

Kami berfirman kepada Nabi Nuh: "Bawalah dalam bahtera itu dua dari tiap-tiap sejenis haiwan (jantan dan betina), dan bawalah ahlimu kecuali orang yang telah ditetapkan hukuman azab atasnya (disebabkan kekufurannya), juga bawalah orang-orang beriman".

Dan tidak ada orang-orang yang beriman yang turut bersama-samanya, melainkan sedikit sahaja. (surah Huud, ayat 40)

Kesimpulannya, jelaslah bajir besar yang melanda bumi telah menenggelamkan kesemua manusia yang ingkar dengan perintah Allah swt. dan melawan ajaran Nabi Nuh as.

Kami kongsikan sedikit beberapa perkara yang kami rasakan perlu anda tahu berkenaan kisah Nabi Nuh as.

Pasti kita ada banyak persoalan tentangnya dan apabila hati sudah rajin bertanya, kita susah hendak rasa puas tanpa mendapat jawapannya.

Apatah lagi apabila ramai orang yang mahu mempersoalkan logik bagaimana Nabi Nuh as. mampu mengumpulkan semua jenis binatang di atas kapal.

Selain itu ada juga yang menanyakan soalan seperti "apa yang binatang itu makan? Bagaimana Nabi Nuh as. tahu binatang mana yang tidak mandul" dan sebagainya.

Satu soalan yang kerap ditanya kerana manusia mahu mencari logik adalah 'jika binatang pemakan daging tinggal di atas kapal selama 150 hari, apa yang dimakannya kalau bukan binatang lain?'

Persoalan-persoalan lain yang kerap muncul berkenaan bahtera Nabi Nuh as. adalah "tidak logik sebuah bahtera yang diperbuat daripada kayu dan paku mampu menahan air yang mampu menenggelamkan bumi, soal kita. Berapa tingkat kapalnya? Berapa besar kapal tersebut?"

Ada banyak perkara yang kita takkan mampu menjawabnya kerana kita sebagai manusia, perlulah menerima yang akal kita terbatas.

Nasihat kami, usahlah kita terlalu terikut-ikut hendak membincangkan tentang perkara-perkara tidak penting yang mampu membuatkan kita lari daripada tujuan asal kisah Nabi Nuh as. ini diceritakan.

Jelas sekali kisah Nabi Nuh as. ini mahu mengingatkan kita bagaimana sesuatu kaum itu boleh diazab, selepas peringatan diberikan namun tidak diendahkan oleh kaum Nabi Nuh as.

Nabi Nuh as. adalah Rasul yang paling panjang usianya dan ketika banjir besar itu berlaku, umur Baginda adalah 950 tahun.

Untuk orang manusia zaman sekarang, pasti perkara itu mudah diambil tidak logik. Untuk mereka yang beriman, kita pasti tahu Allah swt. lebih Maha Mengetahui.


Inilah 8 Pekerjaan Jutawan Malaysia Sebelum Mereka Kaya-Raya

Jawatan: Pengasas, Pengerusi Eksekutif dan Kumpulan MD, Eversendai Corporation Berhad

Pada zaman remajanya, Tan Sri A K Nathan pernah bekerja sebagai penjual surat khabar, iaitu pada umur 15 tahun. Malah, beliau juga memegang jawatan operator mesin pencetak dan penjual insurans.

Pada tahun 1984, Nathan mengasaskan Eversendai Corporation Berhad dan berkhidmat sebagai pengerusi dan pengarah urusan kumpulan syarikat berkenaan. Beliau telah menjadi pengarah eksekutif bagi Eversendai Corporation Berhad sejak 12 Ogos 2004. Beliau berkhidmat sebagai Pengarah Bukan Eksekutif bagi Technics Oil & Gas Limited dari 1 April 2013 hingga 21 Julai 2014.

Nathan telah menerima banyak penghargaan. Antaranya ialah Anugerah Pembinaan Emas 2008 dari Kelab Pemimpin Perdagangan di Madrid, Sepanyol; Usahawan Malaysia Tahun 2008 dari Ernst & Young; Ketua Pegawai Eksekutif (CEO) Terbaik Tahun 2008 oleh CIDB; dan Anugerah Pencapaian Sepanjang Hayat untuk Kepimpinan dalam Industri Pembinaan oleh Forum Ekonomi Cina Dunia pada tahun 2015.

Jawatan: Ketua Pegawai Eksekutif Kumpulan Pengarah AirAsia Berhad, Pengasas Tune Group Sdn Bhd, dan Pengerusi Queens Park Rangers

Tan Sri Anthony Francis "Tony" Fernandes adalah pengasas Tune Air Sdn. Bhd. yang memperkenalkan syarikat penerbangan tambang murah pertama, AirAsia, kepada rakyat Malaysia dengan slogan "Sekarang semua orang boleh terbang". Fernandes berjaya menukarkan kegagalan syarikat penerbangan komersil berkaitan kerajaan itu menjadi sebuah syarikat penerbangan syarikat penerbangan bajet senarai awam yang sangat berjaya. Sejak itu, beliau telah mengasaskan syarikat Tune Group. Beliau juga pemegang saham majoriti Queens Park Rangers Football Club.

Pada usia muda, Fernandes akan mengikuti ibunya menjual bekas plastik di pesta jualan barangan itu. Selepas berjaya memperoleh ijazah universiti daripada London School of Economics pada tahun 1987, beliau bekerja buat sementara waktu dengan Virgin Airlines sebagai juruaudit. Dari tahun 1987 hingga 1989, beliau bertugas sebagai pengawal kewangan di Virgin Records, sebuah syarikat milik Richard Branson yang terletak di London. Fernandes telah diperkenalkan sebagai ahli bersekutu bagi Persatuan Akauntan Bertauliah Yang Diiktiraf (ACCA) pada tahun 1991. Beliau kemudian menjadi rakan ahli pada tahun 1996. Beliau kini merupakan ahli Institut Akauntan Bertauliah di England dan Wales (ICAEW).

Setelah pulang ke Malaysia, Tony Fernandes yang ketika itu berumur 27 tahun telah menjadi pengarah urusan yang termuda di Warner Music (Malaysia) Sdn Bhd. Dari tahun 1992 hingga 2001, beliau menjadi naib presiden Wilayah Asia Tenggara Selatan bagi Warner Music Group. Sewaktu Time Warner Inc. bergabung dengan America Online, Fernandes meletakkan jawatan demi merealisasikan cita-citanya untuk menubuhkan sebuah syarikat penerbangan tambang rendah. Malangnya, permohonan lesennya ditolak oleh kerajaan Malaysia pada masa itu.

Pada bulan September 2001, Fernandes membeli AirAsia dan menjadi ketua eksekutifnya. Pada tahun 2013, beliau menjadi pengacara The Apprentice Asia, rancangan realiti dimana sekumpulan ahli perniagaan muda yang bercita-cita tinggi bersaing untuk mendapatkan peluang bekerja dengan Fernandes.

Tan Sri Dato' Seri Vincent Tan Chee Yioun atau lebih dikenali sebagai Vincent Tan, merupakan seorang ahli perniagaan dan pelabur. Beliau adalah pengasas Berjaya Corporation Berhad atau juga dikenali sebagai Berjaya Group, konglomerat yang tersenarai di bursa saham Malaysia.

Perniagaan utamanya termasuk pemasaran pengguna dan jualan langsung, pelaburan hartanah dan pembangunan, hotel dan resort, pembangunan rekreasi, pengurusan permainan dan loteri, makanan dan minuman, perkhidmatan kewangan, perkhidmatan alam sekitar dan pelaburan teknologi bersih, perdagangan dan pengedaran motor, serta telekomunikasi dan perkhidmatan, penyelesaian dan produk yang berkaitan dengan teknologi maklumat.

Pada Disember 1980, Tan membeli francais McDonald's di Malaysia. Kemudiannya pada tahun 1985, beliau membeli Sports Toto apabila agensi loteri itu diswastakan oleh kerajaan. Tan memperoleh lesen untuk perniagaan loterinya daripada penswastaan yang tidak ditender pada tahun 1985. Sebelum itu, beliau pernah bekerja sebagai kerani bank.

Beliau kini merupakan pemilik Thera Sdn Bhd dan Pengerusi Berjaya Group. Sejak tahun 1984, Berjaya Group menjalankan pelbagai jenis perniagaan. Antaranya seperti surat khabar The Sun, serta judi berlesen sah melalui Berjaya Sport Toto Berhad, Pan Malaysian Pool Sdn Bhd dan Magnum Corporation Berhad. Selain itu, beliau juga memiliki pasukan bola Cardiff City FC, FK Sarajevo, Los Angeles FC dan K.V. Kortrijk.

Tan Sri Dato' Seri Dr. Jeffrey Cheah Fook Ling merupakan pengasas dan pengerusi Sunway Group, sebuah konglomerat yang beroperasi dalam 12 cabang industri, dengan perniagaan utama dalam hartanah dan pembinaan. Jeffrey Cheah merupakan Canselor Yayasan Universiti Sunway di Malaysia. Beliau juga merupakan pemegang amanah pengasas Yayasan Jeffrey Cheah.

Selepas tamat belajar, Jeffrey Cheah kembali ke Malaysia untuk bekerja sebagai akauntan di sebuah pelantar pemasangan motor. Beliau kemudiannya meninggalkan kerja tersebut. Pada tahun 1974, beliau menubuhkan syarikatnya sendiri, syarikat perlombongan bijih timah secara kecil-kecilan dengan modal permulaan sebanyak RM100,000. Hari ini, Sunway Group merupakan salah satu konglomerat pembinaan hartanah yang terulung di Malaysia.

Syed Mokhtar Albukhary adalah seorang ahli perniagaan, usahawan dan dermawan. Beliau adalah pengasas Yayasan Albukhary, iaitu sebuah organisasi amal antarabangsa yang bukan berasaskan keuntungan. Ia memfokuskan kepada pembangunan sosial. Beliau mempunyai pelbagai kepentingan perniagaan. Hari ini, Syarikat Kumpulan Albukhary adalah kumpulan perniagaan yang terdiri daripada DRB-Hicom, MMC dan Tradewinds.

Syed Mokhtar pernah menanam sayur-sayuran bersama-sama ibunya untuk menambah pendapatan keluarga. Kemudiannya, beliau juga pernah menjual nasi lemak di pasar Jalan Telok Wan Jah. Selain itu, beliau menolong bapanya menternak lembu dan kerbau, namun diduga dengan wabak kaki dan mulut yang merebak ke seluruh selatan Thailand, Kedah dan Perlis. Semua ternakan petani mati begitu sahaja. Sejak itu, beliau meninggalkan bidang ternakan dan menjadi pengusaha daging lembu dan kerbau pada tahun 1970. Pada masa itu, Syed Mokhtar baru berumur 19 tahun. Beliau membeli lebihan daging lembu yang dijual di pasar dan menjual semula kepada peniaga Bumiputera dan restoran-restoran sekitar Alor Setar.

Pada tahun 1972, beliau mendapat permit untuk 4 buah lori Kelas A dan membuat pinjaman berjumlah RM110,000 daripada MARA untuk membeli 2 buah lori Mercedes 911LS. Selepas itu, Tan Sri Syed membuka syarikat pengangkutan 'Syarikat Pengangkutan Sentosa' dan menggunakan kesemua lori berkenaan bagi mengusahakan perniagaan beras. Harini ini, Syarikat Kenderaan Sentosa mempunyai lebih daripada 40 buah lori.

Tan Sri Dato' Lee Shin Cheng adalah seorang ahli perniagaan, pelabur dan dermawan. Beliau bertindak sebagai pengerusi eksekutif IOI Corporation Berhad, atau lebih dikenali sebagai IOI Group. IOI tersenarai di Bursa Malaysia dan merupakan konglomerat yang menguruskan ladang kelapa sawit, menghasilkan lemak khusus dan oleokimia, dan membangunkan hartanah di Malaysia, Indonesia, Amerika Syarikat dan Eropah.

Lee dibesarkan di timur laut Kuala Lumpur di sebuah ladang getah, dimana bapanya menjalankan perniagaan di kedai makanan Cina yang kecil. Beliau meninggalkan sekolah pada usia 11 tahun untuk membantu keluarganya dengan menjual ais krim menggunakan basikal. Setelah 4 tahun, beliau kembali ke sekolah menengah.

Lee kemudiannya mencari pekerjaan dengan syarikat perladangan kelapa sawit, Dunlop Estate sebagai penyelia. Akan tetapi, beliau tidak diterima bekerja atas alasan tidak mampu bertutur dalam bahasa Inggeris dengan fasih. Ini kerana pada masa itu, orang Eropah masih memiliki kebanyakan ladang.

Bagaimanapun, Lee yang hanya berusia 22 tahun ketika itu, tidak ambil pusing dengan penolakan tawaran kerja tersebut. Beliau meneruskan perjuangan untuk merebut peluang bekerja sebagai penyelia lapangan dengan sebuah syarikat minyak sawit yang lain. Selepas 20 tahun kemudian, Lee membeli Dunlop Estate. Ia sekaligus menjadi penanda aras kepada kejayaan yang dimiliki beliau sekarang.

Tan Sri Dato' Seri Dr. Teh Hong Piow merupakan pengasas dan pengerusi Public Bank Berhad. Beliau memulakan kerjaya perbankannya pada tahun 1950 hanya sebagai seorang kerani bank di Overseas-Chinese Banking Corporation Ltd. Beliau naik pangkat kepada pegawai dalam tempoh 5 tahun. Teh menyertai Malayan Banking Berhad sebagai pengurus pada tahun 1960. Kemudian pada tahun 1964, beliau dinaikkan pangkat sebagai pengurus besar pada usia semuda 34 tahun. Teh kemudian meninggalkan Malayan Banking pada tahun 1966 untuk menubuhkan Public Bank.

Robert Kuok merupakan pengerusi rantaian Shangri-La Hotels and Resorts. Mungkin sukar untuk dipercayai bahawa ahli perniagaan dan pelabur ini bermula sebagai seorang 'office boy'. Beliau kemudiannya memulakan perniagaan dengan sokongan saudara-mara.

Selepas tamat pengajian, beliau bekerja sebagai kerani di jabatan perdagangan beras bagi konglomerat perindustrian Jepun, Mitsubishi Shoji Kaisha ketika pendudukan Jepun, iaitu antara tahun 1942 dan 1945, di Singapura. Kuok tidak lama kemudian dinaikkan pangkat sebagai ketua jabatan di syarikat berkenaan. Selepas perang, beliau menggunakan kemahiran yang dipelajari di sana menerusi perniagaan keluarganya di Johor.

Namun, ramai tidak tahu yang Kuok sebenarnya tidak memiliki darjah kebesaran 'Tan Sri'. Beliau adalah seorang yang pemalu dengan media. Kebanyakan perniagaan miliknya dipegang secara peribadi oleh beliau atau keluarganya. Selain mempunyai pelbagai perniagaan di Malaysia, syarikatnya juga mempunyai pelaburan di banyak negara di seluruh Asia.

Kepentingan perniagaannya terdiri daripada ladang tebu (Perlis Plantations Bhd), penapisan gula, pengilangan tepung, makanan haiwan, minyak, perlombongan, kewangan, hotel, hartanah, perdagangan, pengangkutan dan penerbitan. Sumber terbesar kekayaan beliau adalah dari saham dalam Wilmar International, syarikat minyak sawit terbesar yang tersenarai di peringkat dunia. Beliau juga memiliki kapal layar mewah yang bernilai kira-kira US$4.8 bilion.


Misi terbaru Bill Gates: kajian untuk mencari penawar penyakit nyanyuk.

Siapa yang tidak kenal jutawan dan pengasas bersama Microsoft Inc, Bill Gates. Beliau juga merupakan seorang dermawan yang telah menyumbang sekurang-kurangnya 35 billion dollar kepada pertubuhan amal sejak daripada tahun 1994.

Tidak cukup dengan itu, Gates telah membuat pengumuman yang beliau akan menderma sebanyak 50 million dollar daripada duit poketnya sendiri kepada penyelidikan saintifik untuk mencari penawar Alzheimer.

Alzheimer, atau lebih dikenali sebagai nyanyuk dalam masyarakat kita, sering dianggap sebagai perkara biasa yang dikaitkan dengan proses penuaan. Namun, sebenarnya ia sebenarnya merupakan penyakit yang serious dan perlu diberi perhatian.

Setiap 66 saat, sekurang-kurangnya satu kes baru Alzheimer yang dilaporkan. Bayangkan sebaik sahaja anda habis membaca artikel ini, sudah berapa ramai manusia dipermukaan bumi ini yang lupa segala kenangan yang anda telah kongsi bersama serta mengalami masalah kewarasan dan pertuturan disebabkan nyanyuk?

Setakat hari ini, memang masih belum ada penawar menyembuhkan ataupun ubat yang mampu untuk melambatkan proses nyanyuk. Punca utama seseorang mengalami Alzheimer juga masih menjadi misteri dalam kalangan para saintis. Oleh sebab itulah Bill Gates berjaya mencuri perhatian media apabila beliau mengumumkan misi terkini beliau ini.

Penyakit ini bukanlah baharu. Sebaliknya, ia telah mula mendapat perhatian sejak lebih daripada 100 tahun yang lalu oleh pakar perubatan berbangsa German, Dr Alois Alzheimer. Apabila Dr. Alzheimer melakukan autopsi keatas pesakit pertamanya, beliau mendapati otak pesakit itu telah mengecut dan terdapat mendapan (deposit) yang tidak sepatutnya berada disitu.

Para saintis mengambil masa sekurang-kurangnya 80 tahun untuk mengenal pasti mendapan itu dan mereka sebulat suara berpendapat yang ia mungkin merupakan punca Alzheimer. Oleh itu, kebanyakan kajian yang dijalan hari ini memberi tumpuan yang lebih terhadap mendapan tersebut.

Bagi Bill Gates pula, beliau mempunyai fokus yang lebih utama, iaitu menyembuhkan penyakit nyanyuk. Bukan sekadar merawat symptom.

Sejak daripada tahun 2002, lebih kurang 400 ubat kajian yang berkaitan dengan Alzheimer telah digunakan, namun semuanya tidak menunjukkan sebarang kesan positif dan masih belum ada rawatan yang boleh untuk sekurang-kurangnya memperlahankan proses nyanyuk itu.

Hanya ubat untuk bantu untuk merawat sahaja yang ada. Namun, itupun masih belum berkesan sepenuhnya.

Majoriti kajian yang dijalankan hari ini memberi tumpuan kepada mendapan yang ditemui didalam otak pesakit Alzheimer. Tetapi bagi Bill Gates, duit yang didermakannya kali ini diharapkan akan memberi tumpuan kepada idea baru dan bahagian otak lain yang mungkin terlepas pandang selama ini. Beliau juga menggalakkan kajian dan penyelidikan yang mainstream dan yang out-of-the-box.

Mungkin inilah juga rahsia kejayaan Bill Gates dalam Microsoft selama ini.

Jangan beranggapan yang warga emas sahaja menjadi mangsa Alzheimer. Anda juga mungkin berisiko untuk mempunyai simptom Alzheimer seawal usia 40 tahun. Soal selidik yang dijalan di Amerika menunjukkan yang 5.3 juta golongan 40an dan 50an mengalami masalah kelupaan. Jadi, apabila anda mula menunjukkan tanda-tanda seperti terlupa dimana anda letak cermin mata tetapi anda sebenarnya tengah pakai, segeralah mencari rawatan.

Dari sudut rawatan pula, memang terdapat banyak jamu dan jus yang mendakwa boleh menyembuhkan segala penyakit termasuk nyanyuk. Sejauh mana keberkesanan itu sangatlah meragukan dan screenshot testimoni Whatsapp sahaja tidak cukup untuk debunk misteri 100 tahun Alzheimer ini. Apa-apapun, semuanya bergantung kepada anda juga. Tepuk dada tanyalah selera.

Tips untuk menguatkan memori: cubalah main sudoku ataupun teka silang kata.


Barang keperluan harian yang kita tidak tahu mempunyai ciri istimewa

Terdapat pelbagai barang keperluan yang kita semua gunakan dalam menjalani kehidupan seharian. Contohnya pakaian, alatan, gajet dan sebagainya. Kebanyakannya memainkan peranan penting dalam membantu apa sahaja yang kita lakukan dan kita hanya menggunakan barang-barang ini seperti biasa. Jarang sekali kita mengambil tahu tentang adanya keistimewaan lain pada barang-barang tersebut.

Jadi kita semua patut membuka mata dan minda untuk mengenal pasti kebanyakan daripada barang-barang ini adalah lebih unik dan berguna.

Mari kita lihat beberapa barang yang mungkin kita semua langsung tidak pernah tahu kelebihannya sebelum ini.

Fungsi cebisan kain ini adalah anda boleh membasuhnya terlebih dahulu untuk melihat samada warnanya akan berubah sebelum anda membasuh keseluruhan pakaian tersebut.

Tujuan utama lubang pada kasut Chuck Taylor-All Stars ini dibuat adalah untuk pengudaraan. Kedua, ia digunakan untuk mengikat tali kasut supaya lebih kemas.

Dengan adanya lubang ini, kerja mengukur menjadi lebih mudah dengan memaku ataupun menggunakan skru di lubang tersebut supaya lebih kemas.

Selain digunakan untuk menggantung periuk, anda boleh juga meletakkan senduk di lubang ini ketika memasak.

Ia sangat berguna kepada sesiapa yang menggunakan kereta sewa. Ia menunjukkan di sebelah sisi mana letaknya ruang isian minyak.

Lubang ini mempunyai beberapa fungsi. Pertama, sebagai ruang untuk air mengalir jika digunakan di kawasan terbuka. Kedua, sebagai ruang untuk pelinciran bagi memastikan mekanisma di dalamnya sentiasa dalam keadaan terbaik.

Kancing-kancing ini berfungsi untuk menguatkan jahitan yang mudah putus di beberapa kawasan tertentu pada seluar.

Tanda kecil pada huruf F dan J di keyboard komputer menandakan kedudukan 'home' di mana jari-jemari sepatutnya 'berehat' di dalam posisi menaip yang betul.

Digunakan untuk membalut kabel dan menghalangnya dari berselirat ketika di bawa kemana-mana.

Ia sebenarnya adalah mikrofon jika anda menggunakan kamera di bahagian belakang.


Amalan Penggunaan Putik Kapas Untuk Telinga Patut Dihentikan Hari Ini

Korek telinga memang seronok rasanya. Apatah lagi selepas melihat apa yang dikeluarkan daripada telinga. Bagaimanapun rasanya sudah berulang kali peringatan sama diulang-ulang kepada kita semua - usah korek telinga menggunakan putik kapas.

Ini adalah peringatan yang dikeluarkan secara rasmi oleh American Academy of Otolaryngology (AAO). Garis panduan penjagaan telinga yang disebutkan teramatlah jelas bunyinya; "tahi telinga yang tidak menyebabkan apa-apa simptom atau menutup saluran telinga sepatutnya dibiarkan sahaja."

KIta tidak perlu melakukan proses meletakkan lilin di atas telinga, memasukkan air ke dalam telinga untuk 'mencuci' dan tidak perlu menggunakan putik kapas untuk mencuci telinga.

Seorang pakar telinga, Dr. Mark Vaughan dari Auburn Medical Group menjelaskan putik kapas hanya akan menolak tahi telinga ke dalam, kerana saiznya yang besar dan bulat. Lagipun, memang jelas tahi telinga mempunyai fungsi khas - untuk memerangkap habuk dan debu di luar supaya tidak termasuk dalam telinga.

Telinga juga mempunyai sistem pembersihan sendiri. Setiap kali kita menggerakkan rahang kita melalui gerakan mengunyah dan juga pertumbuhan kulit baru dalam telinga, ini akan menolak keluar tahi telinga keluar dari saluran telinga. Akhirnya nanti tahi telinga akan mengeras lalu jatuh apabila kita tidak sedar atau mungkin ketika kita mandi.

Ini adalah proses semulajadi yang tak perlu kita ganggu (atau geli) kerana sistem ini adalah pembersih telinga sebenar.

Bagaimanapun, tidak dapat dinafikan, ada kes di kalangan 10 peratus kanak-kanak, 5 peratus orang dewasa dan 1/3 warga emas yang mengalami kegagalan sistem pembersihan telinga. Ini adakan menyebabkan wujudnya timbunan tahi telinga di dalam saluran telinga yang mampu menyebabkan saluran tertutup atau tersumbat.

Apabila situasi seperti itu timbul, anda pasti merasai kesakitan, bunyi dalam telinga atau rasa telinga tertutup, hilang pendengaran, sakit atau batuk-batuk - silalah berjumpa doktor untuk memeriksanya. Bagi mereka yang sudah terbiasa, pasti kita merasakan putik telinga adalah jawapannya.

Menurut Dr. Vaughan, masalahnya timbul kerana putik kapas yang kita gunakan, saiznya melebihi separuh daripada diameter saluran telinga normal. Ini samalah seperti seorang tukang paip yang membersihkan paip menggunakan alat yang sama besar dengan paip dan apa yang akan berlaku hanyalah tolakan lebih jauh ke dalam, bukannya menariknya keluar.

Pertama, tahi telinga adalah normal. Tahi telinga yang tidak menyebabkan sebarang simptom seperti halangan pada telinga patut dibiarkan begitu saja. Kedua, fahami bagaimana simptom masalah pendengaran - hilang daya pendengaran, rasa tertutup, bunyi dalam telinga atau ada berlaku ketidakstabilan pada bunyi yang kita dengar. Yang ketiga, berjumpalah dengan pakar apabila anda mengalami masalah pendengaran kerana masalah pendengaran boleh menyebabkan kerosakan pada gegendang telinga.

Ada tiga perkara pula yang disarankan untuk kita hentikan. Yang paling penting, terlalu rajin mencuci telinga di bahagian dalam, menggunakan putik kapas atau apa saja objek yang kita rasa 'selamat' untuk mencuci telinga. Kedua, melakukan 'rawatan' ear candling kerana ini akan menyebabkan kerosakan kekal pada salur telinga dan gegendang. Yang terakhir, menggunakan titisan telinga untuk melembutkan tahi telinga tanpa mendapatkan nasihat daripada mereka yang bertauliah.

Here's Why You Really Shouldn't Clean The Wax From Your Ears


Sejarah Dan Asal-Usul Sebutan Nama-Nama Negara Dalam Bahasa Melayu

Mengapa kita panggil sesebuah negara itu berbeza dengan nama asal negara tersebut? Kebanyakannya berpunca daripada kesukaran sesebuah masyarakat untuk menyebut perkataan tersebut. Ada juga yang datang daripada sejarah, nama dan mungkin juga secara tidak sengaja menjadi kata ganti rasmi bagi nama sesebuah negara.

Pernah terfikir dari mana datangnya beberapa nama negara yang kita selalu sebutkan, tetapi mungkin langsung tidak pernah digunakan oleh orang asal negara tersebut?

Negara Belanda memang kompleks penamaannya. Kita rungkaikan satu per satu. Nama rasminya adalah Kingdom of Netherland dengan Holland merujuk kepada dua wilayah yang terdapat di dalamnya, iaitu Noord-Holland (Holland Utara) dan Zuid-Holland (Holland Selatan).

Selepas dijajah oleh Perancis pada tahun 1775 dan dijadikan Republik Batavia, Raja Louis menaiki takhta pada tahun 1806. Selepas Napoleon dijatuhkan, Netherland kekal menjadi kerajaan di-raja dengan penduduk-penduduk daripada wilayah Holland yang menempatkan bandar-bandar besar seperti Amsterdam dan Rotterdam menjadi penyumbang utama kepada pembangunan negara, sehinggakan nama Holland menjadi begitu sinonim dengan Netherland. Atas sebab itu, masih ramai yang keliru tentang penggunaan nama Holland, yang sebenarnya tidak betul.

Nama Belanda pula mempunyai beberapa asal-usul. Salah satunya berasal daripada perkataan 'Balanda' yang membawa maksud orang berkulit putih yang datang ke kepulauan Melayu dari 'Holland' lalu digelarkan 'Hollanda' oleh penduduk tempatan.

Ada juga kisah dikatakan nama Belanda berpunca daripada peristiwa muzakarah Ulama Melayu pada tahun 1650. Dalam muzakarah itu, semua ulama bersetuju untuk menggelarkan kumpulan orang putih yang datang ke kepulauan Tanah Melayu ketika itu sebagai 'belahnde' atau 'belah+nde.' Belah bermaksud 'penyebab terpecahnya' dan nde membawa maksud 'keluarga.'

Lagi satu teori mungkin juga berpunca daripada warna rambut orang yang datang menjajah kepulauan Tanah Melayu yang berwarna kuning, atau 'blond'. Perkataan 'blond' telah pun muncul sejak tahun 1481 lagi yang diambil bersempena perkataan Perancis 'blont' yang membawa maksud warna yang dipertengahan di antara emas dan coklat. Bagaimanapun, tidak ada sebarang bukti menunjukkan bagaimana masyarakat tempatan di kepulauan Tanah Melayu ketika itu tahu perkataan 'blond.' (rujukan)

Kita biasa menggunakan perkataan Maghribi yang diambil sempena nama asal negara itu iaitu Al-Mamlakah al-Maghribīyyah. Ini membawa maksud 'Kingdom of the West' atau 'Negara di sebelah barat.' Jadi tidak banyak persoalan yang timbul, namun dari mana pula datangnya 'Morocco'?

Perkataan Morocco pula datangnya daripada terjemahan Bahasa Inggeris kepada perkataan Sepanyol 'Marruceos' yang merujuk kepada ibu negara tersebut tempat mereka berdagang, yang dinamakan Marrakesh. Untuk memudahkan ejaan dalam Inggeris, pihak Inggeris menggunakan ejaan Morocco sebagai ganti Marrucoes.

Mesir nama yang kita guna pakai sekarang ini, datangnya daripada nama sebenar Mesir iaitu Jumhūriyyat Miṣr al-ʿArabiyyah, jadi pengguna Bahasa Melayu di Malaysia serta Indonesia menggunakan nama daripada perkataan Arab itu sebagai nama rasmi Mesir dalam bahasa kita. Nama itu berasal daripada perkataan 'misru' yang membawa maksud pinggiran.

Jadi dari mana datang 'Egypt'? Orang Mesir dulukala merujuk negara mereka sebagai 'Hwt-ka-Ptah' atau 'Hout-ak-Ptah' bersempena Ptah, salah satu Tuhan purba orang Mesir.

Selepas Mesir ditakluk oleh Greek, masyarakat Greek khasnya pencatat-pencatat sejarah mengalami kesukaran hendak menyebutkan perkataan tersebut, bagi merujuk kepada negara tersebut, mereka menukarkannya kepada 'Aegyptus' untuk memudahkan sebutannya. Nama tersebut diberikan sebagai terjemahan kepada nama Raja Mesir yang memerintah ketika itu. (rujukan)

Jika anda mempelajari bahasa Jepun, anda akan menyedari nama sebenar Jepun sangat berbeza dengan nama yang kita sebutkan, sama ada 'Jepun' atau 'Japan.' Nama sebenar Jepun adalah gabungan dua huruf 'kanji' Jepun iaitu 'Ni' (matahari) dan 'hon' (permulaan, punca) apabila digabungkan disebutkan sebagai 'Nihon' atau 'Nippon', yang membawa maksud 'the sun's origin' yang kita terjemahkan sebagai 'negara matahari terbit.'

Dalam perjalanannya, Marco Polo merujuk Jepun dengan nama 'Cipangu', berdasarkan nama yang diberikan oleh masyarakat China. Apabila pedagang Portugis datang ke Tanah Melayu dan mendengar orang tempatan merujuk 'Nippon' sebagai 'Jippang', pedagang-pedagang ini mula menggunakan perkataan tersebut sebagai rujukan mereka dengan ejaan 'Giapan.'

Ejaannya mula berubah-ubah selepas itu. Asal-usul nama 'Japan' pula datangnya daripada cara sebutan orang Belanda. Orang Belanda menggelarkan Jepun 'Yatpun.' Oleh kerana dialek Belanda menyebutkan huruf 'Y' seperti huruf 'J' - maka 'Yatpun' disebut seperti 'Jat-pun' atau 'Ja-pan.'

Di negara kita, dalam Bahasa Melayu kita masih lagi menggelarkan negara Cambodia sebagai Kemboja. Nama 'Kemboja' ini berasal daripada nama lama wilayah yang ditubuhkan oleh pengasas kerajaan Kemboja yang dinamakan 'Kambuja' yang diambil daripada Bahasa Sanskrit, berdasarkan kepada nama Kambu Svayammbhuna, pengasas pemerintahan Khmer di situ.

Kemboja mengalami perubahan nama rasmi pada tahun 1979 apabila namanya ditukar menjadi 'People's Republic of Kampuchea' sehingga tahun 1989. Bagi melupakan kisah silam mereka yang melalui zaman gelap semasa pemerintahan rejim Khmer Rouge, kerajaan mereka bersetuju untuk menggunakan nama 'Cambodia' sebagai nama rasmi serta lebih mudah disebut oleh masyarakat antarabangsa. Nama 'Cambodia' ini diambil daripada nama lama Kambuja dalam Bahasa Inggeris.

Jika kita baca nama penuh USA, ia membawa maksud United States of America. Jika diterjemahkan secara terus, ia membawa maksud 'Negeri-Negeri Bersatu atau Bersekutu Amerika.' Mengapa kita gelarkan 'Amerika' - 'Syarikat'?

Asalnya datang daripada penggunaan perkataan 'sarekat' yang dipopularkan oleh penubuhan Sarekat Dagang Islam di Indonesia. 'Sarekat' adalah berasal daripada perkataan Arab 'Sharikat' yang membawa makna persatuan, pertubuhan, pakatan atau perkataan yang menggambarkan sebarang bentuk kerjasama beberapa pihak.

Jadi di Indonesia mereka menterjemahkan 'United States of America' sebagai 'Amerika Serikat' sebagai terjemahan terus.

Nampak bagaimana akrabnya hubungan Malaysia dan Indonesia sebenarnya? Jadi jangan gaduh-gaduh. Banyak sebenarnya perkara yang kita kongsi bersama. (rujukan)


Kisah Thamsanqa Jantjie : Penterjemah Bahasa Paling Lejen Di Afrika Selatan

Namanya menjadi bualan ramai ketika berlakunya pengebumian Nelson Mandela pada tahun 2013, apabila beliau dilantik menjadi juru alih bahasa isyarat bagi acara tersebut. Kisah bagaimana Thamsanqa dilantik pada majlis tersebut juga diselubungi misteri.

Thamsanqa dilantik melalui sebuah syarikat lain. Dia dipilih berdasarkan tawaran syarikat tersebut yang mengenakan perkhidmatan alih bahasa isyarat itu pada harga $77 sehari, jika dibandingkan dengan kadar biasa $125 ke $164 satu jam.

Pada hari pengkembumian Nelson Mandela, Thamsanqa diberikan peluang berdiri bersebelahan dengan ramai pemimpin dunia yang memberikan ucapan sempena memperingati jasa Mandela kepada dunia, dengan Thamsanqa ditugaskan untuk menterjemahkan ucapan mereka. Apa yang berlaku selepas itu amat menakjubkan.

Thamsanqa mula 'menterjemahkan' semua ucapan pemimpin dunia menurut pemahamannya sendiri, dengan memilih untuk menyatakan isyarat-isyarat yang langsung tidak sama dengan apa yang sedang diucapkan. Sepanjang majlis dia berjaya 'menterjemah' ucapan bekas Presiden Amerika Syarikat, Barack Obama, Setiausaha Agung PBB, Ban Ki-Moon dan Presiden Afrika Selatan, Jacob Zuma.

Beberapa pihak yang berada di dalam majlis atau sedang menonton siaran langsung dapat mengenal pasti berlakunya caca merba dalam bahasa isyarat yang ditunjukkan oleh Thamsanqa, dengan kebanyakannya penuh dengan mesej-mesej merapu seperti 'saya merokok', 'saya minta maaf', 'udang' dan pelbagai lagi isyarat lucu.

Apabila disoal siasat selepas berakhirnya majlis itu, Thamsanqa mempertahankan dirinya dan pengetahuannya. Dia mengakui dirinya mempunyai pengalaman sembilan tahun sebagai seorang penterjemah bahasa isyarat dan apa yang berlaku pada ketika itu, secara kebetulan pula penyakit schizophrenic beliau menyerang.

Mengakui dirinya mendengar bunyi-bunyi ghaib ketika itu, dia juga dilaporkan melihat 'angel' turun langit pada waktu itu. Merasa takut dengan apa yang dia saksikan, Thamsanqa mengakui cuba menenangkan dirinya dengan berkomunikasi melalui bahasa isyarat apa yang sedang dilihatnya. Lagipun, dia takut jika dia melakukan sebarang kelakuan aneh, pengawal-pengawal peribadi yang pada ketika itu di sekelilingnya akan mengambil tindakan keras.

Kisah Thamsanqa mula terbongkar satu per satu apabila Francois Deysel, seorang ahli penterjemah daripada Deaf Federation of South Africa atau DFSA memberitahu, mereka pernah menonton satu video Thamsanqa menterjemahkan ucapan sambutan 100 tahun parti African National Conference di televisyen pada tahun 2012 dan mendapati terjemahannya sama- hanyalah gerakan tangan yang langsung tidak mencerminkan apa yang diucapkan.

Apabila Francois melihat individu yang sama mula 'menterjemahkan' ucapan pemimpin dunia ketika upacara memperingati Nelson Mandela, perkara itu menimbulkan banyak keraguan.

Pihak yang menguruskan majli tersebut meletakkan tanggungjawab perlantikan Thamsanqa pada badan kerajaan dan badan kerajaan pula mengatakan tidak terdapat sebarang aduan berkenaan perkhidmatan Thamsanqa sebelum itu.

Kabinet Menteri Afrika Selatan memohon maaf pada komuniti kurang upaya pendengaran selepas insiden tersebut dan mengakui melakukan kesilapan melantik Thamsanqa dalam upacara sebesar itu.

Namun bagi Thamsanqa, dia tetap gembira berjaya menjayakan tugas itu dengan sempurna dan gembira kerana telah banyak kali diundang menjadi penterjemah majlis-majlis besar di Afrika Selatan. Apabila diminta memberikan pengesahan berkenaan kelulusan beliau sebagai juru alih bahasa, Thamsanqa meminta pihak wartawan mendapatkan maklumat berkenaan daripada syarikat yang menguruskan lantikan dia bernama SA Interpreters.

Apabila wartawan ke pejabat SA Interpreters, mereka menemui syarikat lain sedang beroperasi pada alamat tersebut. Pihak kerajaan Afrika Selatan cuba menjejaki syarikat yang mengesyorkan Thamsanqa pada mereka namun usaha itu sia-sia kerana syarikat itu hilang tanpa dapat dikesan sesiapa.


Bagaimana Vladimir Putin Menjadi Pemimpin Paling Berkuasa di Russia?

Vladimir Putin adalah Presiden Russia ketika ini. Jika didengar kata pihak-pihak tertentu, dia dikatakan kejam, jahat, ego dan bermacam lagi tohmahan buruk padanya. Walau apa saja persepsi antara terhadap Putin, kami yakin anda akan dapat sesuatu daripada kisah hidup beliau.

Vladimir Putin lahir pada 7 Oktober 1952 di Leningrad. Ibunya seorang wanita bernama Maria sementara ayahnya yang juga bernama Vladimir, hidup dalam keadaan sederhana. Ayahnya seorang pekerja kilang kurang upaya; kehilangan kaki akibat letupan bom semasa perang dunia ke 2.

Maria pula bekerja sebagai seorang penyapu sampah dan pencuci am, terpaksa melalui kematian dua anak kandung lelakinya; seorang meninggal ketika kelahiran dan seorang lagi meninggal akibat wabak yang tercetus semasa zaman perang.

Mereka sekeluarga tinggal di dalam sebuah bilik, berkongsi rumah apartment kecil dengan beberapa keluarga lain di Leningrad. Putin menjalani kehidupan susah semasa kecil. Nasibnya baik berjaya menyertai Leningrad School No.281, sekolah bagi pelajar terpilih di sana. Di sekolah, Putin menyertai sukan judo dan sambo; sejenis sukan tradisi Russia mirip campuran judo dengan gusti.

Putin bukanlah pelajar yang baik. Dia seorang yang bermasalah tetapi gurunya dapat melihat potensi dalam diri Putin. Dia peminat bahasa, mudah mengingat dan mindanya cerdas. Bermula pada gred ke 6 berkat dorongan gurunya, Putin mula mengubah sikapnya. Sedikit demi sedikit dia mula mengambil berat tentang pendidikan dan semakin aktif dalam bersukan.

Rajin membaca, Putin mula menelaah novel. Salah satu novel paling berpengaruh dalam hidupnya mengisahkan tentang seorang pengintip Russia yang ditugaskan di Jerman. Bermula daripada inspirasi tersebut. dia menanam minat hendak menyertai agensi risikan KGB.

Dalam satu insiden - tanpa diundang, dia ke ibu pejabat KGB di Leningrad untuk menyampaikan permohonan menjadi ejen namun permintaannya untuk menyertai KGB tidak kesampaian. Ini kerana KGB akan menjemput individu-individu yang mereka rasakan layak menyertai mereka. Bagaimanapun, salah seorang pegawai di situ menasihatkan dia, jika Putin benar-benar berminat hendak menyertai KGB, dia perlu masuk dan menguasai jurusan undang-undang.

Selepas lulus cemerlang pada peringkat sekolah, Putin memasuki Leningrad State University pada tahun 1970 dalam jurusan undang-undang, selaras dengan nasihat yang dia terima. Dia berjaya menamatkan pengajian ijazah pada tahun 1975. Nasibnya baik pada tahun terakhir pengajian, Putin ditawarkan untuk menyertai KGB - menyertai bidang risikan secara professional.

Melihat potensi Putin, KGB menghantar beliau menyertai Andropov Red Banner Institute di Moscow dengan menggunakan nama samaran 'Platov.' Di sana dia melanjutkan pengajian dalam bidang kemahiran bahasa Jerman serta berjaya mendapatkan tali pinggang hitam dalam judo. Selesai dalam latihan, Putin kembali berkhidmat sepenuh masa dengan KGB.

Menggunakan kemahiran beliau berbahasa Jerman, Putin ditugaskan melakukan intipan di Dresden, Jerman Timur (pada masa itu) di mana dia bertanggungjawab mengawai gerak langkah beberapa orang anggota NATO.

Tugas Putin di Dresden, tidak kekal lama selepas runtuhnya tembok Berlin pada tahun 1989. Menyedari masyarakat Jerman ketika itu mula menyuarakan sentimen anti Soviet dan anti komunis akibat kejatuhan pemerintahan komunis di Jerman Timur, Putin mengambil langkah menyelamatkan diri dengan membakar semua rekod yang dikumpulkan selama 5 tahun bagi memadamkan bukti.

Perusuh anti komunis mula melakukan tunjuk perasaan di hadapan ibu pejabat KGB di Dresden, sehinggakan Putin sendiri terpaksa keluar memberikan amaran agar mereka tidak cuba memecah masuk. Sebarang bentuk pencerobohan akan dihalang dengan senjata api dan kekerasan.

Dia menghadapi kesukaran untuk kembali ke Soviet selepas pegawai-pegawai KGB tidak membantunya keluar dari Jerman dan kerajaannya sendiri tidak memberikan sebarang bantuan terhadap semua ejen KGB yang terkandas di Dresden.

Hampa dirinya ditinggalkan pemerintah sendiri, sejak itu Putin mula tidak mempercayai sebarang bentuk ideologi atau mana-mana pemimpin lain. Dia sedar hanya diri sendiri mampu mencorakkan masa depan dirinya dan negaranya. Perkara asas yang dipegang sebagai tonggak adalah kesetiaan pada negara, bukan lagi kepada agensi atau orang atasan.

Putin selamat kembali ke Soviet selepas Jerman disatukan pada tahun 1990. DIa kemudiannya ditugaskan berkhidmat sebagai ejen risikan di Leningrad State University, menyamar sebagai Pembantu Pengarah di sana. Bagaimanapun, hidup sebagai seorang pengintip sudah tidak lagi membawa makna pada hidupnya.

Pertemuan Putin dengan seorang pemimpin bernama Anatoly A.Sobchak, yang ketika itu bertugas sebagai pengerusi kerajaan tempatan dan sedang bersiap sedia bertanding pilihanraya, membuka jalan pada Putin menyertai politik. Pada awalnya, Putin menjadi penasihat kepada Sobchak, kemudian dilantik menjadi pengerusi kepada Committee for International Relations di St. Petersburg City Hall.

Putin meletakkan semua jawatannya dalam KGB bagi menumpukan perhatian pada politik selepas menyedari kesukaran yang bakal beliau hadapi dalam karier politik sebagai seorang yang masih bergelar ahli KGB.

Putin dilantik memegang jawatan Timbalan Datuk Bandar Kerajaan Tempatan St.Petersburg, bertanggungjawab besar mempengerusikan bidang kerjsama ekonomi antarabangsa. Beliau  menjadi individu terawal yang membuka kemasukan pelaburan asing ke bandar St. Petersburg.

Menjawat pelbagai jawatan penting dalam kerajaan daripada tahun 1997 sehinggalah pada bulan Mac 1999, Putin ditawarkan jawatan setiausaha kepada Security Council of Russian Federation. Tidak lama kemudian, Putin ditawarkan oleh Presiden Russia ketika itu, Boris Yeltsin untuk menjadi Perdana Menteri Russia; dengan prospek untuk menggantikan beliau sebagai Presiden Russia yang baru.

Menjangkakan dirinya hanya mampu bertahan beberapa bulan selepas melihat nasib yang sama menimpa barisan Perdana Menteri sebelumnya, rakyat Russia menyambut baik pendekatan Putin dalam menangani isu masyarakat Chechens serta kemampuan beliau menyelesaikan krisis yang berlaku di kawasan pergunungan Caucasus di selatan Russia.

Pada 26 Mac 2000, Vladimir Putin dilantik menjadi Presiden Russia secara rasmi menggantikan Presiden Boris Yeltsin.

Sehingga kini, kehidupan sebenar Putin menjadi misteri kerana keengganannya menggunakan teknologi dalam hidupnya. Dia dilaporkan tidak menggunakan telefon bimbit dan jarang menggunakan internet. Semua berita berkaitan hal ehwal semasa dunia, akan dihantar kepadanya dalam bentuk dokumen bercetak yang dikepil dalam fail berwarna merah setiap hari dan diletak dimejanya.

Kehidupan peribadi Putin juga berbeza dengan banyak pemimpin dunia. Tidak ada sebaran gambar rasmi Putin dan keluarga dilakukan.

Wajah dua orang anak Putin jarang muncul dalam media dengan kedua-duanya dibesarkan dalam suasana sangat privasi, sehinggakan menggunakan nama samaran ketika di sekolah dan universiti.

Bekas isteri Putin, Lyudmila Putina selepas berlakunya perceraian mereka pada 2013, turut sama menghilangkan dirinya; mengotakan rungutannya selama ini yang rimas dengan status sebagai isteri kepada orang paling berkuasa di Russia. Mungkin sifat berahsia dan tidak mahu mendedahkan pelbagai perkara ini datang daripada latar belakang Putin yang satu masa dulu adalah seorang pengintip - kemudian diterapkan pada ahli keluarganya pula.

Ada juga pihak yang mengatakan masyarakat Russia memang mempunyai mentaliti sedemikian ekoran wujudnya banyak musuh yang sentiasa cuba menggugat hidup mereka. Walau apa pun, sangat jelas sekali ketokohan Vladimir Putin mencorakkan hidupnya dari zaman muda sehinggalah bergelar pemimpin nombor satu di Russia.

Jadi apa yang boleh kita belajar daripada kisah Vladimir Putin ini? Impikan sesuatu, buat secara serius.


6 Kaedah Rawatan Pelik Khas Untuk Anda Yang Taksub Pada Kecantikan Wajah

Menjalani rawatan kecantikan kulit buat pertama kali mungkin merupakan satu pengalaman baru bagi mana-mana orang, khususnya para wanita. Bagi anda yang baru belajar mengunjungi pusat kecantikan, anda mungkin berasa sedikit gugup atas dua sebab : pertama, anda tidak boleh jangka apa yang bakal berlaku walaupun telah dihuraikan panjang lebar oleh pakar kecantikan. Kedua, jika anda mengeluarkan belanja mahal untuk rawatan itu, anda mesti berasa resah tidak sabar menunggu hasil rawatan.

Terdapat lambakan pusat rawatan kecantikan dan klinik estetik yang menawarkan pelbagai jenis perkhidmatan daripada yang biasa-biasa sehinggalah yang ke luar biasa. Jika di Hollywood misalnya, mereka bukan sahaja biasa menyuntik Botox, malah ada rawatan yang lebih ekstrim di mana darah manusia atau binatang hidup digunakan semata-mata untuk kelihatan cantik.

Untuk tampak lebih muda, Vampire Facelift menjadi rawatan kegemaran ramai wanita di Hollywood. Walaupun harga satu sesi rawatan mencecah $1,500 (RM6,221), ia masih menjadi pilihan selebriti terkemuka Kim Kardashian dan supermodel Bar Refaeli.

Jika harga rawatan itu masih belum membuat anda ketap gigi, mungkin proses rawatan itu boleh membuatkan anda berasa gerun dan ngilu.

Rawatan yang diilhamkan oleh Dr. Charles Runels itu akan mengambil darah dari lengan anda, memisahkan platlet menggunakan pengempar untuk mendapatkan plasma yang kaya dengan platlet. Plasma ini kemudian digabungkan dengan bahan seperti Restalyne atau Juvederm sebelum disuntik ke dalam kulit wajah.

Rawatan ini dikatakan dapat merangsang pertumbuhan kolagen dan membina sel kulit baru untuk menghapuskan kedutan dan pelbagai masalah kulit.

Lagi satu rawatan kecantikan yang menggunakan darah manusia ialah krim wajah MC1 oleh Dr. Barbara Sturm. Krim bernilai $1,400 (RM5,806) ini diformulasikan dengan protein anti radang yang diambil daripada darah pesakit sendiri. Protein ini menghasilkan krim yang dapat menyembuhkan kulit, menghilangkan kedutan halus dan tanda-tanda penuaan yang lain.

Selebriti terkenal Victoria Beckham amat menggemari rawatan ini yang menggunakan uri/plasenta kambing biri-biri. Sel stem daripada uri kambing biri-biri dikatakan mempunyai bilangan sel yang lebih kurang sama dengan seorang manusia dan mampu memperbaiki kulit wajah dari dalam. Hasil rawatan ini akan menyihatkan dan mengekalkan kelembapan kulit.

Anda pasti mengenali Demi Moore dan ingin tahu rahsia awet mudanya. Rahsianya terletak pada haiwan penghisap darah yang digeruni iaitu lintah. Terapi yang popular di Eropah ini menggunakan lintah untuk menyedut darah dari kulit seseorang. Selain itu, lintah yang dipasang ke wajah itu juga akan mengeluarkan sejenis enzim untuk menyingkirkan toksin dari dalam darah.

Jika uri kambing dan lintah masih tidak cukup, anda mungkin boleh mencuba rawatan ini. Rawatan muka dengan tahi burung bulbul Jepun (Japanese nightingale) dikhabarkan mampu mencerahkan kulit dan menghindari jerawat. Rawatan 100% semula jadi ini telah mula digunakan sejak kurun ke-17 lagi oleh geisha di mana tahi burung yang kering dijadikan ejen pengelupasan untuk menanggalkan sel kulit mati seterusnya menjadikan kulit tampak lebih segar dan sihat.

Jika anda geli melihat pergerakan siput, anda mungkin meremang dan menjerit kegelian jika perlu menjalani rawatan wajah menggunakan siput ini. Rawatan menggunakan siput ini menghasilkan banyak protein iaitu asid hialuronik dan bahan antioksida yang terkandung dalam lendir siput. Ia mampu mengembalikan kesegaran kulit dan menjadikan wajah bagai 10 tahun lebih muda.

Orang selalu kata, tiada jalan mudah untuk kelihatan cantik. Tapi adakah anda sanggup jalani mana-mana rawatan di atas dan berbaloikah berkorban sebegini semata-mata nak cantik di dunia?


10 Pemimpin Negara Dengan Gaji Paling Tinggi Di Dunia

Tanpa pemimpin, dunia boleh menjadi huru-hara kerana tiada sesiapa untuk mengawal seluruh penduduk di sesebuah negara. Kerajaan bagi para pemimpin politik membantu menstabilkan tamadun, dimana masyarakat dapat mengikuti undang-undang dan peraturan bagi menyatukan kita semua.

Biarpun keputusan yang dibuat oleh pemimpin dunia sering dikritik dan dituding jari, kita tidak boleh menafikan hakikat bahawa mereka memainkan peranan penting dalam menyumbang terhadap pertumbuhan ekonomi. Biarpun tidak dapat memuaskan hati semua pihak, mereka sudah memberikan yang terbaik buat rakyat negara masing-masing.

Kami sediakan senarai 10 pemimpin dunia yang paling berpengaruh dan menerima gaji tertinggi setakat ini.

Theresa May adalah wanita kedua paling berkuasa di United Kingdom (UK). Beliau mungkin dapat menikmati gaji yang lebih tinggi, jika ekonomi UK tidak merosot akibat rusuhan Brexit. May mula menjadi perdana menteri pada tahun 2016. Beliau adalah perdana menteri wanita UK yang kedua selepas Margaret Thatcher. May tergolong dalam parti politik konservatif. Beliau memberikan hak yang sama rata kepada golongan wanita di UK. Beliau juga pernah berkhidmat sebagai "setiausaha rumah", Menteri Wanita dan Kesaksamaan dan telah menjadi anggota Parlimen sejak tahun 1997.

Shinzo Abe berkerja keras untuk menguruskan negara yang mempunyai ekonomi terbesar di dunia ini. Beliau adalah perdana menteri Jepun yang paling lama berkhidmat. Abe kini dipilih sebagai pemimpin untuk jangka ketiga. Beliau milik parti demokrat liberal. Abe telah benar-benar mengubah sistem pendidikan dan juga menekankan pertumbuhan penduduk Jepun, dimana beliau memperkenalkan belanjawan fiskal. Ini bertujuan mencari pasangan yang berpotensi untuk anak-anak muda, bagi meningkatkan kadar kelahiran di negara mereka. Abe menjalankan tanggungjawabnya bersama-sama rakyat dan memihak kepada negara Jepun dalam apa jua situasi.

Emmanuel Macron merupakan presiden terkini bagi negara Perancis, sejak Mei 2017. Sebelum itu, beliau berkhidmat sebagai Menteri Ekonomi, Perindustrian dan Hal Ehwal Digital di bawah kepimpinan Manuel Valls. Karisma dan kebijakan Macron membuatkan kerjaya politiknya berkembang dengan cepat. Beliau juga antara lain pernah berkhidmat sebagai timbalan setiausaha agung di bawah kerajaan pertama François Hollande. Macron kemudiannya memegang jawatan penting lain dalam kerajaan Valls. Pada tahun 2016, Macron mengasaskan En Marche, sebuah parti politik bebas dan mengisytiharkan pencalonannya untuk pilihan raya pada tahun 2017. Berusia 39 tahun, Macron memecah rekod sebagai pemimpin termuda yang pernah menjadi presiden bagi negara tersebut.

Leo Varadkar memegang jawatan perdana menteri semasa bagi republik Ireland sejak Jun 2017. Beliau menggantikan Enda Kenny sebagai pemimpin Parti Fine Gael. Varadkar juga merupakan seorang doktor profesional. Beliau juga pernah berkhidmat sebagai Menteri Kesihatan, Menteri Pengangkutan, Pelancongan dan Sukan serta Menteri Perlindungan Sosial. Anak lelaki kepada imigran dari India ini menjadi pemimpin Ireland pertama yang mengakui dirinya homoseksual. Beliau memegang banyak jawatan penting dalam kerajaan Ireland. Beliau juga memperoleh reputasi sebagai seorang yang sangat pintar, jujur dan rajin. Pelantikannya sebagai perdana menteri adalah sejarah penting buat politik negara ini. Antara sebabnya ialah Varadkar merupakan pemimpin yang paling muda dan pertama mempunyai darah India.

Jacob Zuma dianggap sebagai presiden Afrika Selatan yang paling kontroversi. Beliau telah berkhidmat bagi jawatan ini sejak tahun 2009. Zuma adalah anggota Parti Kongres Afrika Kebangsaan dan telah menjadi pengaruh besar dalam memperjuangkan kemerdekaan. Beliau dipilih semula pada tahun 2014, yang menjadikan beliau presiden Afrika Selatan sekarang. Zuma sentiasa dikelilingi dengan kontroversi, sama ada rasuah atau dakwaan yang menyalahi undang-undang. Malah, beliau juga terlibat dalam dakwaan rogol. Di sebalik semua itu, Zuma tidak menampakkan sebarang tanda untuk berundur sebelum tempoh jawatannya benar-benar tamat.

Pemimpin dunia wanita berusia 62 tahun ini adalah 'Times Person of the Year' bagi tahun 2015. Oleh kerana kepimpinan yang hebat, Angela Merkel telah mendapat kenaikan 2% dalam gaji tahunannya setiap beberapa bulan. Merkel adalah seorang wanita yang terkenal, dimana beliau telah memberkati tanah Jerman. Merkel merupakan canselor wanita pertama Jerman yang dipilih dalam pilihan raya persekutuan pada tahun 2005. Beliau juga telah berkhidmat sebagai canselor sejak kemenangan pertamanya pada tahun 2005.

Justin Trudeau pastinya salah seorang pemimpin politik yang paling tampan. Beliau kini berkhidmat sebagai perdana menteri Kanada ke-23. Sejak Trudeau menggalas tanggungjawab itu pada tahun 2015, beliau menjadi buah mulut rakyat kerana kehebatannya dalam menjalankan tugas. Beliau adalah antara pemimpin Kanada paling muda, sejak perlantikan Joe Clark. Trudeau disebut-sebut mempunyai ciri pemimpin dunia yang sejati. Beliau merupakan anak kepada Pierre Trudeau, bekas perdana menteri Kanada. Trudeau telah mengharamkan marijuana dan menyokong pemotongan cukai untuk isi rumah kelas pertengahan.

Presiden Bangsa-Bangsa Bersatu Amerika ini adalah salah seorang pemimpin politik paling popular dan paling dibenci dalam sejarah dunia. Trump menerima gaji paling mahal hanya untuk menandatangani sebarang dokumen. Ahli perniagaan multi jutawan itu tidak hairan tentang jumlah gaji yang diterimanya sebagai presiden. Ini kerana beliau meraih pendapatan sendiri berjumlah hampir 10 kali ganda berbanding gaji tahunannya. Trump telah menjadi tajuk utama berita sejak tempoh kempennya. Antara yang paling diingati ialah larangan terhadap orang Islam dan imigrasi, serta meluluskan undang-undang penjualan dan pembelian data pengguna internet di negara itu. Beliau juga merupakan presiden pertama Amerika Syarikat yang dibenci oleh rakyatnya sendiri. Trump menggantikan bekas presiden Barack Obama, yang jauh berbeza dari dirinya.

Malcolm Turnbull menjadi Perdana Menteri Australia ke-29 pada September 2015. Beliau juga berkhidmat sebagai ketua Parti Liberal, dan Menteri Alam Sekitar dan Sumber Air bagi kerajaan Howard. Beliau pernah bekerja sebagai ahli perniagaan dan pegawai bank. Pada ketika itu, Turnbull telah menjadi salah seorang individu terkaya di Australia. Pengaruh dan rasa hormat di kalangan pengikutnya memudahkan untuk beliau menjadi Menteri Komunikasi Nasional di bawah kerajaan Tony Abbott. Pada Januari 2001, Turnbull telah dianugerahkan dengan Pingat Centenary sempena jasanya sebagai ahli perniagaan terhadap sektor korporat. Beliau juga merupakan satu-satunya ahli politik yang terpilih dalam senarai BRW Rich 200, buat kali kedua pada tahun 2010.

Lee Hsien Loong adalah ketua Parti Tindakan Rakyat dan mengambil alih jawatan perdana menteri pada tahun 2004. Anak sulung perdana menteri pertama Singapura, Lee Kuan Yew ini juga pernah berkhidmat sebagai Menteri Perdagangan dan Perindustrian, Menteri Kewangan, dan Timbalan Perdana Menteri. Beliau telah melancarkan "SkillsFuture" bagi tujuan pembelajaran sepanjang hayat, inisiatif "Smart Nation" bagi memperkasakan teknologi dan bonus berjumlah $2.6 bilion melalui "pakej kemajuan". Lee juga telah dianugerahkan 'Olympic Order' (Emas) pada tahun 2010 atas sumbangannya terhadap pergerakan Olimpik. Sebelum pemotongan gaji oleh dirinya sendiri pada tahun 2012, Lee pernah mendapatkan gaji setinggi $2.8 juta setahun.


Senarai 8 Projek Perumahan Mampu Milik Inisiatif Kerajaan Yang Anda Perlu Tahu Sebelum Membeli Rumah

Isu pemilikan rumah memang menjadi satu isu sensitif di kalangan rakyat Malaysia. Walaupun begitu, tidak dinafikan telah wujud pelbagai insentif oleh pihak kerajaan, tak kira kerajaan pusat dan kerajaan negari bagi memudahkan orang ramai mendapatkan kediaman sendiri.

Tahukah anda 8 jenis inisiatif yang diwujudkan bagi membantu anda ini?

Dibangunkan di beberapa kawasan yang strategik lokasinya, skim rumah PR1MA merupakan skim pemilikan kediaman paling popular di negara kita. Dengan sasaran golongan pertengahan, setiap unit jualan diletakkan pada kadar RM100 ribu ke RM400 ribu maksima. Pemilik diwajibkan untuk tinggal di kediaman yang diperolehi tanpa dibenarkan untuk menyewakannya. Penjualan semula pula hanya dibenarkan selepas 10 tahun pemilikan. (pautan PR1MA)

Skim perumahan yang dibangunkan dengan kerjasama pihak pemaju swasta ini menawarkan golongan berpendapatan rendah. Setiap pemohon perlu melalui ujian tapisan bagi menyemak kelayakan dengan setiap unit tidak dibenarkan untuk jualan selama 10 tahun. Ada da jenis model rumah ditawarkan iaitu MyHome 1 yang berharga RM50 ribu ke RM90 ribu dan MyHome 2 yang mempunyai harga lebih tinggi pada kadar RM90,001 ke RM220 ribu. (pautan MyHome)

Skim perumahan ini ditujukan khas kepada penjawat awam yang mempunyai gred jawatan di bawah JUSA C serta mempunyai pendapatan isi rumah bawah RM10 ribu ringgit. Pemohon perlu membuat permohonan secara atas talian yang kemudian akan disaring sebelum proses undian dilakukan bagi menentukan permohonan berjaya atau tidak. Setiap unit PPA1M diletakkan pada harga RM150 ribu ke RM300 ribu. (pautan PPA1M)

Bagi mereka yang mempunyai kadar pendapatan isi rumah di bawah RM3000, PPR adalah solusi kepada anda. Mempunyai harga jualan semurah RM30 ribu ke RM40,500 setiap unit, pemohon boleh memohon dengan melakukan permohonan melalui pautan yang kami sertakan di bawah. Setiap PPR mempunyai keluasan minima 700 kaki per segi dengan binaan 3 bilik tidur dan 2 bilik air, serta kemudahan asas komuniti seperti dewan, surau, gerai, tadika dan taman permainan lengkap di dalamnya. (pautan PPR)

Skim ini banyak mensasarkan golongan penduduk kampung yang mempunyai tanah tetapi tidak mempunyai rumah. Syaratnya, tanah yang dimiliki mestilah mempunyai saiz minima 2800 kaki persegi serta pendapatan isi rumah tidak melebihi RM3000 sebulan. Pemohon juga mestilah tidak mempunyai sebarang jenis kediaman atas namanya atau kediamannya sudah pun usang. Rumah pula disediakan mengikut beberapa pilihan yang disediakan pada harga RM45 ribu ke RM65 ribu dengan subsidi daripada pihak kerajaan. (pautan Rumah Mesra Rakyat)

RUMAWIP merupakan satu program pemilikan kediaman bagi golongan berpendapatan rendah dan pertengahan, dengan syarat kelayakan pendapatan isi rumah RM15 ribu ke bawah, sebulan. Hanya dijalankan di Kuala Lumpur, Putrajaya dan Labuan, semua unit RUMAWIP dijual pada harga dari RM52 ribu hingga RM300 ribu maksima dengan proses undian dijalankan bagi menentukan permohonan. RUMAWIP tidak dibenarkan untuk dijual dalam tempoh 10 tahun dengan penyewaan juga tidak dibenarkan. (pautan RUMAWIP)

Skim perumahan oleh kerajaan negeri Selangor khas untuk penduduk negeri Selangor, program ini mensasarkan mereka yang berpendapatan RM3000 ke RM10 ribu isi rumah sebulan, dengan syarat mereka wajib duduk di negeri Selangor. Rumah Selangorku tidak dibenarkan untuk jualan dalam 5 tahun pertama serta penyewaan juga dilarang. Kesemua unit rumah Selangorku dijual pada harga RM42 ribu ke RM250 ribu sahaja. (pautan Lembaga Perumahan dan Hartanah Selangor)

RIR mensasarkan golongan berpendapatan sederhana dengan harga maksima dianggarkan bawah RM350 ribu. Jika dibandingkan dengan pasaran luar, RIR mampu menawarkan kediaman berbentuk semi-detached dua tingkat pada harga RM340 ribu dan itu satu harga yang boleh dikatakan cukup berbaloi untuk cuba dimiliki. Syarat kelayakannya juga berbeza berbanding yang lain di mana kadar pendapatan isi rumah perlulah tidak melebihi RM10 ribu. Andai sendirian, pendapatan pula tidak melebihi RM7,500 sebulan. Semua unit RIR tidak dibenarkan untuk penjualan semula dalam tempoh 5 tahun pertama dan proses penyewaan juga tidak dibenarkan. (pautan Rumah Idaman Rakyat)